Lapan SJR Di Tawau

TAWAU: Polis melakukan sekatan jalan raya (SJR) di lapan lokasi sekitar daerah ini, berkuat kuasa hari ini.

Ketua Polis Daerah Tawau Asisten Komisioner Peter Umbuas berkata, ia antara inisiatif pihak berkuasa dalam usaha membendung penularan Covid-19 yang semakin menunjukkan peningkatan setiap hari.

“Walaupun pada awalnya kes hanya membabitkan tahanan dalam penjara, namun, terdapat kes  sporadic dilaporkan berlaku di sini.

“Situasi ini ternyata menimbulkan kebimbangan dalam kalangan penduduk di Tawau,” katanya menerusi kenyataan media, hari ini.

Antara lokasi SJR adalah di Kilometer 50 Jalan Tawau-Semporna, Batu 3 Jalan Apas, Batu 2 Jalan Apas, Jalan Kuhara, Jalan Tanjung Batu dan Jalan Chong Thien Vun.

Tambah Peter, pihaknya turut melaksanakan SJR di dua lokasi lain yang menghubungkan Kalabakan-Tawau iaitu di Jalan Merotai-Kalabakan dan Road Check Point (RCP) Kalabakan.

“Operasi ini membabitkan seramai 341 pegawai dan anggota pihak berkuasa terdiri daripada Angkatan Pertahanan Awam Malaysia (APM), Jabatan Sukarelawan Malaysia (RELA), Polis Diraja Malaysia dan Angkatan Tentera Malaysia (ATM).

“Justeru, kerjasama orang ramai amat diperlukan dalam memastikan kelancaran SJR sekali gus berjaya memutuskan rantaian penyebaran Covid-19,” katanya.

Terdahulu, Menteri Kanan Keselamatan, Datuk Seri Ismail Sabri Yaakob tetap dengan pendiriannya bahawa tiada keperluan perlaksanaan Perintah Kawalan Pergerakan (PKP) di Tawau dan Lahad Datu walaupun daerah berkenaan mencatatkan bilangan kes Covid-19 yang tinggi.

Menurutnya, keputusan itu dibuat  selepas mengambil kira penularan kes Covid-19 membabitkan tahanan penjara dan lokap di situ.

“Jika kedua-dua daerah itu ditutup, ia tidak adil memandangkan bukan semua kampung mencatatkan kes positif Covid-19,” katanya.

Terdahulu, kenyataan Ismail melarang penutupan sekolah dan pasar di Tawau menimbulkan pertikaikan awam berikutan kebimbangan orang ramai terhadap perkembangan Covid-19 di sini.

Ismail turut menyelar tindakan pihak berkuasa tempatan dan Kerajaan Negeri kerana mendakwa keputusan PKP dan penutupan operasi tersebut adalah bidang kuasa Kerajaan Pusat.

Bagaimanapun, arahan Ismail itu diabaikan apabila orang mengambil inisiatif sendiri untuk tidak menghantar anak ke sekolah sejak minggu lalu atas faktor keselamatan dan langkah berjaga-jaga, dan jumlah ketidakhadiran pelajar ke sekolah semakin meningkat minggu ini. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kebanyakan Ahli Parlimen Sudah Lengkap Dua Dos Vaksin – Speaker

KUALA LUMPUR : Kebanyakan Ahli Parlimen telah melengkapkan dua dos suntikan vaksin COVID-19, manakala 35 Ahli Parlimen sudah mendapat sekurang-kurangnya satu dos vaksin.

Yang Dipertua Dewan Rakyat Datuk Azhar Azizan Harun berkata selain itu, empat Ahli Parlimen belum mendapatkan suntikan vaksin atas sebab-sebab tertentu, bagaimanapun mereka tetap dibenarkan hadir ke persidangan Dewan Rakyat.

“Semua Ahli Parlimen dibenarkan datang ke Dewan walaupun tidak divaksin tetapi kami menasihatkan mereka yang tidak divaksin ini berhati-hati, kerana kita tidak boleh menahan mereka daripada menunaikan tugas di bawah Perlembagaan Persekutuan,” katanya pada sesi sidang media secara maya bagi memperincikan persiapan Sidang Khas Parlimen yang bermula Isnin.

Azhar berkata sebelum ini beliau mengadakan perbincangan dengan Menteri Penyelaras Program Imunisasi COVID-19 Kebangsaan (PICK)  Khairy Jamaluddin yang bersetuju supaya semua petugas Parlimen divaksin dan setakat ini 90 peratus petugas Parlimen telah lengkap dua dos suntikan.

Mengulas mengenai persiapan persidangan itu, Azhar berkata pihak Parlimen menetapkan ‘house rule’ antaranya memastikan setiap individu yang datang ke Parlimen termasuk pekerja kontraktor, kakitangan kementerian dan pegawai pengiring menteri telah divaksin terlebih dahulu.

“Kami akan periksa di luar sebelum mereka dibenarkan masuk… kalau belum divaksin, kami akan halang daripada memasuki Parlimen,” katanya.

Sebagai langkah keselamatan juga, Azhar berkata setiap individu seperti Ahli Parlimen, pegawai bertugas, kakitangan Parlimen, petugas media, pekerja kontraktor, pemandu dan pengawal keselamatan peribadi perlu menjalani ujian saringan.

Seramai 1,008 orang menjalani ujian saringan Rabu lepas manakala kesemua Ahli Parlimen disaring semalam.

Persidangan khas Dewan Rakyat akan diadakan selama lima hari mulai 26 Julai, manakala sidang Dewan Negara pula diadakan selama tiga hari bermula 3 Ogos.

Sementara itu, Azhar dalam kenyataan memaklumkan seramai 72 pengamal media dibenarkan hadir di bangunan Parlimen dan kehadiran yang terhad adalah sebagai langkah membendung dan mengurangkan risiko penularan COVID-19 semasa sidang khas itu.

Selain itu, Parlimen turut menambah baik persidangan dengan memperkenal dan menyediakan kemudahan platform sidang media secara hibrid dan sesi temu bual interaktif eksklusif dengan Ahli-ahli Dewan Rakyat melalui aplikasi Zoom.

“Sidang media dan temu bual secara maya ini akan dapat memberi peluang kepada semua pengamal media yang tidak dapat hadir secara fizikal di bangunan Parlimen untuk mengambil bahagian pada semua sidang media ataupun temu bual yang mungkin diadakan oleh mana-mana Ahli Parlimen ketika sidang khas diadakan,” katanya.

Bagi tujuan itu, Azhar berkata Parlimen akan menyediakan satu bilik khusus yang menempatkan dua komputer berserta kelengkapan audio visual dengan pautan Zoom khas dan pihak media boleh menghubungi Setiausaha Akhbar Yang Dipertua Dewan Rakyat atau Bahagian Komunikasi Korporat (BKK) Parlimen jika ingin mengadakan sesi interaktif bersama Ahli Dewan Rakyat.

Selain itu, Azhar berkata liputan sidang media secara langsung melalui YouTube Live Stream di pusat media pada kali ini akan melalui pembaharuan yang membolehkan wartawan yang berada di luar bangunan Parlimen turut serta secara maya dengan capaian aplikasi Zoom.

Sementara itu, semua gambar penting semasa persidangan akan dirakam oleh jurugambar rasmi Parlimen bersama jurugambar Jabatan Penerangan Malaysia.

“Saya harap pendekatan pengurusan media yang baharu ini dapat membantu mengurangkan risiko kebolehjangkitan COVID-19 khususnya dalam kalangan pengamal media di Parlimen Malaysia,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: 2 Wanita Merayau Rayau Dipercayai Pengedar Dadah Ditahan Di Sipitang

SIPITANG: Dua wanita ditahan kerana melanggar Perintah Kawalan Pergerakan (PKP) selepas merayau-rayau di Jalan Batu 7, Sindumin, Sipitang, kelmarin.

Kedua-dua suspek berusia 27 dan 37 tahun ditahan Ketua Polis Daerah Sipitang, Deputi Superintendan Champin Piuh bersama anggota polis ketika menjalankan tugas pemantauan Op Covid-19 ‘snap chat’ pada 3.30 petang.

Champin berkata, siasatan mendapati kedua-dua suspek wanita itu menaiki kereta menghala dari Kampung Batu 1 ke kawasan Projek Ammonia dan Urea Sabah (SAMUR), Sindumin.

“Apabila ditahan dan ditanya tujuan hendak ke mana, suspek memberi alasan hendak pergi ke rumah rakannya yang tinggal di kawasan SAMUR, bagi tujuan mengambil kereta untuk dihantar ke Hospital Sipitang.

“Alasan yang tidak munasabah itu menyebabkan kedua-dua suspek ditahan kerana mengingkari PKP,” katanya ketika dihubungi, hari ini.

Menurutnya, kedua-dua suspek dipercayai penagih dan pengedar dadah syabu.

“Siasatan lanjut mendapati suspek berusia 37 tahun itu mempunyai tiga rekod jenayah lampau atas kesalahan dadah manakala suspek kedua tidak mempunyai rekod jenayah.

“Tangkapan dan rampasan dibawa balik ke Ibu Pejabat Polis Daerah (IPD) Sipitang untuk siasatan lanjut.

“Kes disiasat mengikut Seksyen 11(1) Peraturan-Peraturan Pencegahan Dan Pengawalan Penyakit Berjangkit kerana melanggar arahan tanpa alasan yang munasabah,” katanya.

Sehubungan itu, Champin menasihati orang ramai di daerah ini supaya patuh arahan PKP fasa 3 ini kerana polis bertindak lebih tegas menahan sesiapa sahaja yang melanggar perintah ini.- HMetro


Lelaki Pala’u Tak Sempat Seludup Petrol Ke Filipina

SEMPORNA: Pasukan Polis Marin (PPM) menahan seorang lelaki ketika cuba menyeludup keluar 235 liter minyak petril ke negara jiran menerusi perairan Pulau Kulapuan, di Semporna, Semalam.

Lelaki berusia 45 tahun yang tidak mempunyai sebarang dokumen pengenalan diri dan dipercayai suku Pala’u ditahan menerusi Op Gelora, pada 6.45 pagi.

Dalam kejadian itu, sepasukan anggota bot ronda RH45 melakukan pemantauan, sebelum mengesan sebuah perahu dalam keadaan mencurigakan di kawasan terbabit.

Komander PPM Wilayah 4 Sabah, Asisten Komisioner Mohamad Pajeri Ali berkata, siasatan awal mendapati juragan terbabit dipercayai dalam perjalanan menyeludup keluar barang kawalan berkenaan ke negara Filipina.

“Tujuh jerikin berisi minyak petrol ditemui dalam ruangan perahu.

“Suspek juga gagal menunjukkan sebarang permit atau dokumen kebenaran sah untuk membawa barang kawalan itu daripada Kementerian Perdagangan Dalam Negeri dan Hal Ehwal Pengguna (KPDNHEP),” katanya dalam kenyataan, hari ini.

Mohamad Pajeri berkata, tangkapan dan rampasan kemudian dibawa ke pangkalan markas operasi PPM untuk siasatan lanjut mengikut Seksyen 20 Akta Kawalan Bekalan 1961 yang dibaca bersama Peraturan-Peraturan Kawalan Bekalan.


SESB, ST tumpas sindiket curi elektrik

KOTA KINABALU: Syarikat Tenaga Sabah Electricity Sdn Bhd (SESB) bersama Suruhanjaya Tenaga (ST) berjaya menumpaskan sindiket kecurian elektrik yang membabitkan jumlah kerugian mencecah RM4 juta.

Pemangku Pengarah Urusan SESB Ir Abdul Nasser Abdul Wahid berkata, kegiatan itu berjaya dikesan dalam tempoh dua tahun bermula 2017 sehingga awal bulan tahun ini.

“Tahun 2017, sebanyak 1,691 pemeriksaan kita jalankan dan 486 kes kita peroleh dengan jumlah kerugian berjumlah RM2.45 juta, manakala 2018, pemeriksaan kita buat secara kerap iaitu 2,592 kali dan merekodkan penurunan sebanyak 429 kes membabitkan kerugian RM1.39 juta.

“Setakat ini, bagi tahun ini (Januari hingga Februari) pula, sejumlah 280 pemeriksaan sudah dijalankan di mana 75 kes kecurian elektrik direkodkan melibatkan anggaran kerugian sebanyak RM243,000,” katanya ketika ketika ditemui pemberita semasa operasi serbuan di enam premis sekitar Kolombong, di sini hari ini.

Mengulas lanjut, Nasser berkata berdasarkan pemantauan yang dilaksanakan secara berkala, kesemua kes terbabit disyaki melibatkan perbuatan pengusikan pada pemasangan meter elektrik sehingga gagal merekod bacaan sempurna.

Katanya, jika sabit kesalahan, pelaku akan disiasat mengikut Seksyen 37 dan Seksyen 38 Akta Bekalan Elektrik 1990.

“Kita buat pemeriksaan berkala oleh pasukan berkuasa mengenai isu ini dan daripada maklumat mereka, kita akan bersama ST turun melaksanakan operasi bersepadu untuk kita mengenal pasti tindakan apa yang bersesuaian untuk dikenakan selepas itu.

“Pemeriksaan akan dilakukan berdasarkan perbezaan meter baharu yang dipasang dengan meter yang lama untuk ketahui kos kerugian, barulah kita pergi ke mahkamah untuk tuntutan kes komersil,” katanya.

Sementara itu, pada Selasa dan Rabu lepas, 30 anggota ST dan SESB melaksanakan serbuan sekitar Lokawi, Jalan Padang Kota Kinabalu dan Kolombong membabitkan 11 premis sejuk beku dan serbaneka.

Timbalan Pengarah Perancangan dan Penyelarasan Penguatkuasaan Suruhanjaya Tenaga Ir Shafie Mohamed berkata, kesemua premis yang diserbu sekitar jam 10 pagi hingga 7 malam itu disyaki melakukan pengusikan meter.

“Daripada kesemua premis, kita lihat ada bukti usikan meter. Ada juga secara tebuk dan keadah pintasan dengan meletakkan dawai supaya penggunaan elektrik tidak direkod sepenuhnya.

“Kerugian anggaran awal yang ditanggung bagi satu premis sahaja yang kita periksa hari ini (Rabu) mencecah lebih kurang RM100,000 dalam masa dua tahun,” katanya.

Justeru, beliau mengingatkan perbuatan mengganggu meter elektrik sedemikian amat berbahaya kerana berisiko mengakibatkan kematian kepada pengguna atau pelaku sendiri.

Tambahnya, tindakan itu juga boleh mengakibatkan kerugian utiliti untuk SESB secara khususnya dan menjadi kerugian bagi rakyat (negeri ini) secara keseluruhan. – Utusan Borneo


Covid-19: Kluster Baharu Dikesan Dari Aktiviti Menuai Padi & Sambutan Krismas Di Tambunan

KOTA KINABALU: Kluster baharu iaitu Kluster Batu 8, Tambunan dikesan dari aktiviti sosial menuai padi dan sambutan Krismas.

Hari ini empat kes direkodkan dari kluster ini menjadikan bilangan kumulatif sebanyak 52 kes.

Kluster ini turut mencatatkan kes di Ranau (3) dan Kota Belud (2).

Untuk hari ini, kes positif baharu Covid-19 di Sabah meningkat sedikit kepada 259 kes.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, satu kes kematian dicatatkan di Sandakan.

Daripada 259 kes baharu hari ini, Kota Kinabalu kekal mencatatkan kes tertinggi dengan 51 kes, diikuti Lahad Datu (31), Penampang (31), Keningau (24) Sipitang (21), Sandakan (18), Tuaran (17), Putatan (8), Kalabakan (7), Tambunan (7) dan enam kes di Tawau, Kota Belud, Papar dan Semporna.

Manakala, Kinabatangan (5), Kunak (4), Beaufort (3), Tenom (3), Kudat (2) serta satu kes di Kota Marudu, Kuala Penyu dan Pitas.

Hari ini, Sipitang berubah dari zon jingga kepada zon merah manakala,  Beaufort berubah dari zon kuning kepada zon jingga.

Masidi berkata, daripada 259 kes positif itu, sebanyak 164 kes dari saringan kontak rapat, saringan bergejala 46 kes, saringan kluster baharu dan kluster-kluster sedia ada 15 kes dan 34 kes adalah dari lain-lain kategori.

Sementara itu, sebanyak 281 kes pulih dilaporkan, dengan kumulatif kes sebanyak 35,154 kes. Dengan satu kes kematian hari ini, bilangan kumulatif kematian di Sabah meningkat kepada 266 kes.

Setakat ini, sebanyak 37,553 kes Covid-19 dilaporkan di Sabah dengan 1,720 kes aktif yang sedang menerima rawatan, iaitu 621 orang di hospital dan 1,099 orang di Pusat Kuarantin dan Rawatan Covid-19 (PKRC).

Terdapat 55 orang ditempatkan di Unit Rawatan Rapi (ICU) dan 14 orang memerlukan alat bantuan pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelantikan Tiga Timbalan Ketua Menteri Sabah Tidak Langgar Perlembagaan – Shamrahayu

KUALA LUMPUR: Pelantikan tiga Timbalan Ketua Menteri bagi Kerajaan Negeri Sabah tidak bercanggah dengan mana-mana peruntukan Perlembagaan negeri itu, kata pakar Perlembagaan Prof Dr Shamrahayu Abd Aziz.

Penyandang Kursi Institusi Raja-raja Melayu Universiti Teknologi Mara itu berkata kebiasaannya keputusan untuk mempunyai Timbalan Ketua Menteri adalah keputusan yang dibuat oleh Ketua Menteri.

Katanya dalam Perlembagaan juga tidak dinyatakan mengenai jumlah khusus untuk jawatan Timbalan Menteri atau Timbalan Ketua Menteri, dan apa yang dinyatakan dalam Perlembagaan cuma pelantikan Ketua Menteri.

Beliau berkata demikian ketika menjadi tetamu program Ruang Bicara bertajuk ‘Kerajaan Baharu Negeri Sabah 2020’ terbitan Bernama TV di sini malam ini, ketika menjawab persoalan yang dibangkitkan oleh hos program itu, Sherkawi Jirim sama ada pelantikan tiga Timbalan Ketua Menteri itu boleh dilakukan dan mengikut Perlembagaan negeri Sabah.

“Kalau kita lihat dalam Kerajaan Persekutuan sekarang ini, kita tidak namakan Timbalan Perdana Menteri, tetapi Perdana Menteri menamakan Menteri Kanan daripada pelbagai parti politik. Saya rasa menggunakan sifir yang sama dan ia tidak bercanggah dengan mana-mana peruntukan Perlembagaan negeri Sabah,” katanya.

Pengerusi Perikatan Nasional (PN) Sabah Datuk Hajiji Noor yang juga Ahli Dewan Undangan Negeri (ADUN) Sulaman hari ini mengangkat sumpah sebagai Ketua Menteri Sabah Ke-16 di hadapan Yang Dipertua Negeri Sabah Tun Juhar Mahiruddin.

Turut mengangkat sumpah di Istana Negeri Sabah di sini hari ini tiga Timbalan Ketua Menteri iaitu Pengerusi Barisan Nasional (BN) Sabah Datuk Seri Bung Moktar Radin yang juga ADUN Lamag, Presiden Parti Solidariti Tanah Airku (STAR) Datuk Dr Jeffrey Kitingan (ADUN Tambunan), dan Naib Presiden Parti Bersatu Sabah (PBS) Datuk Dr Joachim Gunsalam (ADUN Kundasang). – BERNAMA


Selepas ADUN Sindumin, Satu Lagi Ketua Bahagian Warisan Umum Keluar Parti

TAWAU: Ketua Warisan Bahagian Tawau, Abdul Salip Ejal hari ini mengumumkan peletakan jawatannya dan keluar daripada parti itu berkuat kuasa serta-merta.

Beliau berkata, tindakan itu dilakukan bagi memperjuangkan rakyat bersama dengan Ahli Dewan Undangan Negeri (ADUN) Sindumin, Yusof Yacob yang meninggalkan Warisan untuk menyokong Gabungan Rakyat Sabah (GRS) pagi tadi.

“Selaras dengan pengumuman ini, saya bersama sembilan ahli jawatankuasa bahagian sepakat untuk berada di blok bebas bersama Yusof. Keputusan ini dibuat atas kerelaan kami tanpa sebarang paksaan daripada mana-mana pihak.

“Saya ingin berterima kasih dan menyanjung tinggi kepercayaan seluruh pimpinan Warisan, khususnya Presiden (Shafie Apdal) yang telah memberi kepercayaan kepada saya untuk mengemudi bahagian ini sejak dua tahun lepas,” katanya menerusi kenyataan.

Terdahulu, Yusof juga bekas Ketua Penerangan Warisan mengumumkan keluar parti untuk menjadi ADUN bebas dan menyokong kerajaan negeri ditadbir GRS kerana mahu membantu rakyat di kawasan Sindumin dan Sipitang menyelesaikan pelbagai masalah, selain berusaha membawa pembangunan ke kawasan itu.

Pada pilihan raya umum 2018, Yusof memenangi kerusi DUN Sindumin dengan majoriti 760 undi dalam saingan tiga penjuru, dan terus mempertahankan kerusi itu pada pilihan raya negeri Sabah tahun lalu dengan majoriti 424 undi dalam saingan enam penjuru. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Hanya Tinggal Lapan Zon Merah Di Sabah

KOTA KINABALU: Kes positif baharu Covid-19 di Sabah menurun kepada 71 kes berbanding 99 kes semalam, dengan dua kes kematian baharu, hari ini.

Kes kematian masing-masing satu kes dilaporkan di Kota Kinabalu dan Keningau.

Menteri Kerajaan Tempatan dan Perumahan, Datuk Seri Panglima Masidi Manjun berkata, hari ini Beluran berubah dari zon jingga kepada zon kuning, Kinabatangan berubah dari zon merah kepada zon jingga manakala, Putatan berubah dari zon kuning kepada zon jingga.

Setakat ini, lapan daerah berada dalam zon merah, lapan daerah dalam zon jingga, 10 daerah dalam zon kuning dan satu daerah iaitu Tongod dalam zon hijau.

Beliau berkata, daripada 71 kes baharu hari ini, Nabawan mencatatkan kes tertinggi dengan 19 kes, diikuti dengan Kota Kinabalu (10), Penampang (7), Putatan (7), Keningau (6), Ranau (5), Kalabakan (4), Kudat (4), Tawau (2), Kota Belud (2) dan satu kes masing-masing di Sandakan, Tenom, Beluran, Kunak dan Pitas.

Menurutnya, daripada 71 kes positif itu, sebanyak 34 kes dari saringan kontak rapat, saringan bergejala tiga kes, saringan kluster sedia ada 26 kes dan lapan kes adalah dari lain-lain kategori.

Kes pulih yang dilaporkan hari ini sebanyak 129 kes dengan bilangan kumulatif 52,290 kes. Manakala, kematian di Sabah meningkat kepada 379 kes.

Setakat ini, sebanyak 53,557 kes Covid-19 dilaporkan di Sabah dengan 594 kes aktif yang sedang menerima rawatan, iaitu 220 orang di hospital dan 372 orang di Pusat Kuarantin dan Rawatan Berisiko Rendah (PKRC) serta dua orang di Pusat Tahanan Sementara (PTS) atau penjara.

Terdapat 25 orang ditempatkan di Unit Rawatan Rapi (ICU) dan 11 orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,001 katil dan peratus penggunaan adalah 11.88 peratus.

Sementara itu, penguatkuasaan prosedur operasi standard (SOP) di Sabah mendapati terdapat tiga kompaun dikeluarkan atas kesalahan tiada penjarakan sosial dengan dua kompaun di Kota Kinabalu dan satu kompaun dikeluarkan di Papar kerama tidak mengimbas QR Code dan mencatit nama secara manual.

Pemeriksaan di kawasan perairan Sabah pula mendapati tiga tangkapan dilakukan di bawah Akta Kastam 1967, Akta Kawalan Bekalan 1961 dan Akta Imigresen 1959/63. – BorneoToday


Cara Tukar Amaun i-Sinar Secara Online Melalui i-Akaun

Ramai yang berjaya memohon i-Sinar Kategori 1, tapi ada yang Kecewa sebab tersilap tekan jumlah pengeluaran, jadi ada yang dah pergi sendiri ke Pejabat KWSP untuk bertanya cara tukar amaun iSinar melalui Pegawai KWSP.

Dengar kata, ia boleh dilakukan secara online melalui i-Akaun.

Menurut pengguna yang telah menghubungi KWSP, inilah cara yang diajarkan oleh pegawai KWSP untuk membuat pindaan atau tukar amaun iSinar yang tersilap ‘tarik’ pada bahagian slide tersebut.

Di sini kami siarkan perkongsian lengkap cara tukar amaun pengeluaran i-Sinar online melalui i-Akaun untuk panduan bersama.

Cara Tukar Amaun Pengeluaran iSinar Secara Online

Husband pergi KWSP Kuantan, nak tukar amaun i-Sinar KWSP sebab tersilap tarik amaun (hanya amaun pilihan).

Jadi staf KWSP yang ajar buat macam ni.

Saya dah perincikan satu per satu.

Pastikan setiap ruang diisi dengan betul sebab selepas hantar dah tak boleh dikemaskini atau diubah lagi ya!

(Yang belum ada i-Akaun boleh daftar melalui kios KWSP atau Pejabat KWSP.)

Bila dah login i-Akaun, pergi ke bahagian ENQUIRY.

Lepas tu isikan alasan kenapa nak tukar amaun iSinar tu dekat bahagian DETAILS.

Ok, lepas dah submit, boleh simpan atau print slip ini untuk rujukan.

Pastikan kita sentiasa alert dengan panggilan telefon atau email untuk mendapat maklumbalas dari KWSP.

Jika perlu ke Pejabat KWSP, pastikan buat janji temu online dulu ok!

PENAFIAN: Cara tukar amaun i-Sinar ini dikongsikan oleh salah seorang pengguna media sosial yang telah pergi berjumpa sendiri dengan pegawai KWSP di salah sebuah cawangannya. Namun, pihak KWSP tidak membuat pengumuman rasmi tentang pindaan amaun i-Sinar setakat ini. Jadi, ia adalah satu cara alternatif kerana difahamkan KWSP sedang mengalami kesibukan kerana terdapat begitu banyak permintaan dan pertanyaan tentang i-Sinar.

Untuk maklumat lanjut tentang permohonan i-Sinar KWSP, sila hubungi Hotline i-Sinar di talian 03-8922 4848. atau rujuk Soalan Lazim (FAQ) i-Sinar di SINI


150 Lagi PATI Indonesia Diusir Keluar Dari Sabah Hari Ini

TAWAU: Kerajaan negeri meneruskan program penghantaran pulang pendatang asing tanpa izin (PATI) Siri 2/2021 membabitkan warga Indonesia, hari ini.

Seramai 150 PATI warga Indonesia diusir keluar dari Sabah melalui Pelabuhan Tawau ke Pelabuhan Nunukan, Indonesia.

Pengarah Jabatan Imigresen negeri Sabah, Datuk Dr Muhamad Sade Mohamad Amin berkata, semua PATI tersebut telah ditahan di Depot Imigresen Tawau sejak 2020 dan mereka dihantar pulang melalui Pelabuhan Tawau ke Pelabuhan Nunukan, Indonesia, dengan kerjasama Konsulat Republik Indonesia Tawau.

Beliau berkata, proses tapisan kesihatan yang ketat termasuk ujian saringan Covid-19 dan proses pengasingan PATI bagi suatu tempoh yang ditetapkan turut dilakukan.

Ini bagi memastikan tidak wujud penularan jangkitan Covid-19 terhadap setiap PATI sebelum penghantaran pulang dilaksanakan seiring dengan prosedur operasi standard (SOP) ditetapkan oleh Kementerian Kesihatan Malaysia (KKM).

“Kesemua PATI yang ditahan telah melakukan pelbagai kesalahan di bawah Akta Imigresen 1959/63 dan Peraturan-Peraturan Imigresen 1963.

“Semua hukuman telah mengikut proses perundangan negara untuk mereka diusir keluar dari negeri Sabah. Semua warganegara asing diingatkan agar memiliki dokumen perjalanan yang sah dan mendapat kebenaran masuk sebelum berada di negeri Sabah,” katanya dalam satu kenyataan, hari ini.

Menurutnya, semua agensi penguatkuasaan di Sabah akan sentiasa mengambil tindakan tegas kepada mereka yang tidak mematuhi peraturan ini.

Muhamad Sade berkata, program penghantaran pulang ini merupakan sebahagian daripada aktiviti berterusan proses pengusiran oleh JIM negeri Sabah bagi tahanan yang ditempatkan di Depot Imigresen seluruh Sabah.

Tambahnya, JIM negeri Sabah akan terus komited melakukan tindakan penguatkuasaan dan penghantaran pulang PATI setelah mereka melalui semua proses perundangan dan mendapat pengesahan daripada kedutaan masing-masing. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Besarnya ‘Sang Bedal’

LIMBANG: Sepasukan anggota dari Balai Bomba dan Penyelamat (BBP) Limbang memindahkan buaya seberat 800 kilogram sepanjang lima meter yang ditangkap di parit di Taman Perumahan St Edmund Limbang, di sini, semalam, ke kawasan selamat pagi hari ini.

BBP Limbang dalam kenyataannya berkata, sekitar 11 malam, reptilia itu ditemukan tersesat di dalam parit di kawasan perumahan itu menyebabkan kegelisahan penduduk di situ.

Justeru, katanya, sepasukan bomba dikerah ke lokasi membantu bagi menangkap serta mengikat buaya berkenaan di parit berdekatan kawasan perumahan berkenaan.

“Hari ini, bomba dengan bantuan Sarawak Forestry Corporation (SFC) ke lokasi menjalankan khidmat khas pada 8.25 pagi untuk memindahkan buaya itu.

“Pasukan bomba dengan bantuan tujuh anggota SFC mengambil masa hampir satu jam mengangkat buaya tembaga itu ke darat dengan menggunakan forklift,” katanya, hari ini.

Menurut kenyataan itu lagi, buaya diletakkan dalam kenderaan khas kemudiannya diserahkan kepada SFC untuk dihantar ke lokasi penyimpanan SFC di Kubong. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


13 Rumah, 2 Masjid Di Petagas Dan Putatan Terjejas Akibat Ribut

PUTATAN: Sebanyak 13 rumah dan dua masjid terjejas teruk dalam kejadian angin kencang dan hujan lebat di Petagas, di sini malam tadi.

Pembantu Menteri Undang-Undang dan Hal Ehwal Anak Negeri, Datuk Uda Sulai, berkata dua masjid yang terbabit ialah Masjid Nur Al Jannah di Kampung Petagas dan Masjid Al Mahabbah di Kampung Muhibbah.

Beliau yang juga Ahli Dewan Undangan Negeri (ADUN) Petagas menjelaskan pihaknya sudah mengadakan lawatan ke lokasi terjejas dan laporan terperinci turut dilakukan bagi mengenal pasti kerosakan.

“Selain 13 rumah yang dikenal pasti terjejas dengan kerosakan membabitkan bumbung diterbangkan angin kencang, dua masjid itu turut mengalami keadaan yang sama.

“Sejak jam 12 tengah malam tadi, angin kencang dan hujan lebat melanda kawasan ini hingga menyebabkan banyak kerosakan berlaku, namun tiada kemalangan jiwa atau kecederaan dilaporkan,” katanya.

Beliau berkata demikian ketika ditemui selepas melakukan lawatan ke lokasi terjejas di kawasan Dewan Undangan Negeri (DUN) Petagas, di sini hari ini.

Katanya, lawatan itu turut disertai wakil daripada beberapa agensi berkaitan, termasuk Jabatan Hal Ehwal Agama Islam Negeri Sabah (JHEAINS) bagi mengenal pasti bentuk bantuan yang boleh disalurkan.

“Setakat ini, tiada mangsa yang dipindahkan ke Pusat Penempatan Sementara (PPS), namun pihaknya akan memantau keadaan dari semasa ke semasa,” katanya.


20 Ekor Buaya Terlepas Di Kimanis Berita Palsu

PAPAR: Susulan kenyataan tular di aplikasi Facebook dan WhatsApp sejak semalam berhubung 20-ekor buaya terlepas dari sebuah kandang buaya di Jalan Ulu Kimanis.

Ketua Polis Daerah Papar, DSP Batholomew Anak Umpit memaklumkan, kenyataan tersebut adalah berita palsu.

Beliau menyatakan perkara ini kepada wartawan RTM ketika dihubungi di Kota Kinabalu. Katanya, beliau telah menghantar Ketua Balai membuat pemeriksaan dan tinjauan di ladang kandang buaya seperti yang ditularkan.

Pemeriksaan dan tinjauan sekitar pukul 9:30-pagi tadi mendapati, kandang buaya di ladang berkenaan dalam keadaan baik dan bukan seperti yang ditularkan, rosak kerana arus deras banjir.

Oleh yang demikian, beliau meminta orang ramai agar berhenti menyebarkan berita palsu berhubung perkara ini yang boleh menimbulkan panik kalangan masyarakat.

Sumber : Ketua Polis Daerah Papar, DSP Batholomew Anak Umpit / BERITA RTM SABAH


Sabah komited tangani isu setinggan

SANDAKAN: Kerajaan Sabah komited menangani pemasalahan setinggan di negeri ini, khususnya di Sandakan.

Bagaimanapun, Ketua Menteri, Datuk Seri Mohd Shafie Apdal berkata, kerjasama semua pihak amat diperlukan dalam menangani isu berkenaan, namun ia tentunya tidak dapat diselesaikan dalam tempoh singkat.

“Kita sedar dan tahu ia tidak akan berubah dalam tempoh singkat… bukan sekelip mata, terus ada perubahan.

“Penting bagi kita untuk memastikan ada perubahan dalam kehidupan rakyat, khususnya di Sandakan. Ini tujuan dan matlamat kita,” katanya.

Beliau berkata demikian pada Majlis Berbuka Puasa Bersama Rakyat di Masjid Taman Mesra, di sini malam tadi.

Shafie yang juga Ahli Parlimen Semporna berkata, pembangunan yang dibuat tidak akan bermakna sekiranya rakyat masih berada pada tahap kemiskinan.

Justeru, Presiden Parti Warisan Sabah (Warisan) itu menegaskan kerajaan negeri di bawah kepemimpinannya, yang baru saja memerintah Sabah perlu diberi ruang untuk membawa perubahan.

Sementara itu, menjelang hari pengundian pada Sabtu ini, Mohd Shafie yakin pengundi tidak salah memilih calon yang terbaik untuk membawa perubahan kepada Sandakan.

Beliau yakin calon DAP bagi Pilihan Raya Kecil (PRK) Parlimen Sandakan, Vivian Wong Shir Yee adalah pilihan terbaik dalam meneruskan legasi kepemimpinan mendiang Datuk Stephen Wong Tien Fatt.- BERNAMA


Julfazli bebas, mohon sumbangan untuk biaya saman Kerajaan

Pemilik akaun Facebook, Jufazli Shi Ahmad yang didakwa biadap serta menghina Perdana Menteri, Tun Dr. Mahathir Mohamad hari ini secara rasmi bebas dari tahanan polis.

Julfazli dalam kenyataan terbaru di facebook miliknya hari ini memberitahu peguam yang mewakilinya berjaya menolak permohonan tambahan reman 4 hari di Mahkamah Majistret Kuala Lumpur hari ini.

Kenyataan Julfazli berhubung tangkapan ke atas dirinya sekitar jam 3 pagi pada sabtu lalu.

Saya tetap menganggap tangkapan PDRM adalah atas arahan politik kerajaan Mahathir Mohamad yang cuba mendiamkan suara lantang saya mengkritik skandal korupsi mega dan salah guna kuasa beliau sebagai Perdana Menteri dalam negara Malaysia.

Saya juga menganggap tangkapan oleh Mahathir Mohamad ke atas saya bermula jam 3.00 Pagi (16 March 2019-Sabtu) adalah satu “Penculikan Politik” yang wajar saya kecam kerana sejak 16 March 2019 (10 Pagi) sehingga 20 March 2019 (12 Tengah Hari), Polis-Polis Mahathir tidak membenarkan saya berjumpa dengan keluarga saya dan peguam-peguam yang saya lantik dalam kes ini.

Menurut Julfazli, beliau  merancang untuk mengeluarkan saman sivil sebanyak RM 2 Juta kepada pihak kerajaan Mahathir Mohamad, Polis-Polis Mahathir, Polis Diraja Malaysia (PDRM) dan Kementerian Dalam Negeri kerana menafikan hak asasinya melantik Peguam dalam tangkapan politik ini.Bagi tujuan itu beliau berharap rakyat Malaysia boleh memberi sumbangan bagi menampung kos guaman sebanyak RM 50 Ribu bagi menjayakan saman sivil RM 2 Juta kepada kerajaan Mahathir Mohamad.


PKP: Sabah Lanjut Penangguhan Aktiviti Masjid, Surau Hingga 28 April

KOTA KINABALU, 13 April: Sabah melanjutkan arahan penangguhan aktiviti solat berjemaah dan solat Jumaat di setiap masjid serta surau di seluruh negeri sehingga 28 April susulan keputusan kerajaan melanjutkan tempoh Perintah Kawalan Pergerakan (PKP) bagi membendung penularan COVID-19.

Mufti Sabah Datuk Bungsu Aziz Jaafar berkata perkara berkenaan diputuskan selepas mengambil kira asas-asas syarak dan maqasid syariah demi kemaslahatan dan kebaikan umat Islam di negeri itu.

“Keputusan ini akan melibatkan penangguhan solat Jumaat pada 17 dan 24 April. Ahli Qaryah wajib solat fardu Zuhur pada hari Jumaat itu dan solat fardu di rumah atau kediaman masing-masing sepanjang tempoh itu.

“Umat Islam hendaklah merujuk garis panduan yang pernah dikeluarkan sebelum ini iaitu ‘Irsyad Mengenai Garis Panduan Masjid dan Surau Sepanjang Tempoh Penangguhan Solat Jumaat, Berjemaah dan Aktivitinya’ dan garis panduan lain dikeluarkan oleh pihak berwajib,” katanya dalam kenyataan hari ini.

Bungsu mengingatkan umat Islam Sabah supaya terus mengambil langkah keselamatan mengikut saranan dan garis panduan Kementerian Kesihatan Malaysia (KKM).

Beliau turut menyarankan agar umat Islam di negeri itu menunaikan solat sunat Tarawih di rumah masing-masing.


STAR Sabah Kembang Sayap Ke Semenanjung

PETALING JAYA: Parti Solidariti Tanahairku (STAR Sabah) memutuskan untuk mengembangkan sayapnya ke Semenanjung dengan menubuhkan pejabat perhubungan negeri.

Setiausaha Agungnya, Guandee Kohoi berkata, Iskandar Abdul Malik dilantik sebagai pengerusi STAR Semenanjung, manakala beberapa individu lain akan dilantik sebagai pengerusi perhubungan Kuala Lumpur, Johor, Pulau Pinang dan beberapa negeri lain.

“Langkah untuk mengembangkan STAR Sabah di Semenanjung tidak bercanggah dengan perlembagaan parti itu, malah ia satu usaha dalam memperkuatkan parti menjelang pilihan raya umum akan datang,” katanya dalam kenyataan.

Beliau berkata, tidak mustahil STAR Sabah bertanding di Semenanjung memandangkan ada permintaan menggalakkan daripada rakyat Sabah yang menetap di Semenanjung.

Beliau menyeru anak Sabah di Semenanjung menyertai STAR dan mereka yang bukan berasal dari Sabah boleh menjadi ahli bersekutu parti itu.

Sementara itu, Iskandar mengucapkan terima kasih kepada kepimpinan parti atas kepercayaan yang diberikan dan berjanji akan membawa perjuangan STAR ke Semenanjung. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Laksana Larangan Merokok Di Tempat Makan Bermula 1 Februari

KOTA KINABALU: Mesyuarat Kabinet Kerajaan Negeri hari ini memutuskan pelaksanaan larangan merokok di tempat makan awam dilaksanakan bermula 1 Februari depan.

Menteri Kesihatan dan Kesejahteraan Rakyat Negeri, Datuk Stephen Wong Tien Fatt berkata penangguhan itu bagi memberikan masa kepada semua agensi terlibat dan pemilik premis untuk membuat persiapan bagi pelaksanaan peraturan itu.

Oleh itu, pihak kementeriannya, Dewan Bandaraya Kota Kinabalu (DBKK) dan Kementerian Kerajaan Tempatan dan Perumahan Negeri akan melaksanakan penguatkuasaan pendidikan sehingga 30 Jun 2019 untuk tujuan ini.

“Bermula 1 Julai 2019 peraturan ini akan dikuatkuasakan sepenuhnya dan mana-mana orang yang melanggar peraturan itu apabila disabitkan boleh didenda tidak melebih RM10,000 atau dipenjarakan tidak melebihi dua tahun.

“Bagi pemilik premis yang melanggar peraturan pula apabila disabitkan boleh didenda tidak melebihi RM3,000 atau penjara tidak melebihi enam bulan,” katanya dalam sidang media di pejabatnya di Wisma Tun Fuad di sini hari ini.

Stephen berkata keputusan itu membuktikan komitmen kerajaan negeri dalam memastikan persekitaran bebas asap rokok bukan sahaja kepada penduduk Sabah tetapi juga pengunjung dalam dan luar negara.

Tambah beliau lagi, peraturan itu juga termaktub bagi rokok tempatan seperti sigup dan kirai atau rokok elektronik selagi ia melibatkan tempat makanan awam.

Beliau menjelaskan larangan merokok juga dikuatkuasakan di pusat hiburan seluruh negeri kecuali yang mempunyai lesen tanpa premis makanan.

Sebelum ini, kerajaan negeri bersetuju untuk menangguh pelaksanaan peraturan itu sehingga dibincangkan dalam Mesyuarat Kabinet Negeri.

Dalam pada itu katanya kerajaan negeri juga telah melaksanakan Peraturan 11, Peraturan-Peraturan Kawalan Hasil Tembakau 2004 yang mana terdapat 23 tempat larangan merokok termasuk restoran berhawa dingin.

“Pada 2014, sebanyak empat restoran di Lahad Datu mendapat persijilan ini manakala pada 2015, sebanyak 18 premis di seluruh negeri iaitu enam restoran tidak berhawa dingin, empat hotel dan perusahaan kecil (bakery) serta masing-masing satu kilang, resort dan pusat konservasi diberikan persijilan Blue Ribbon.

“Pada 2016 sebanyak lima hotel mendapat persijilan; 2017 (empat premis) pada 2018 pula 24 premis,” ujarnya.

Stephen berkata program Blue Ribbon adalah usaha untuk mempromosikan premis yang tidak tertakluk di bawah peraturan ini termasuk restoran tidak berhawa dingin agar mengisytiharkan premis mereka sebagai kawasan bebas asap rokok secara sukarela. – SabahNewsToday


COVID-19: 2,998 Kes Baharu, 5,709 Sembuh & 22 Kematian Hari Ini

KUALA LUMPUR:Malaysia merekodkan 22 kematian baharu akibat COVID-19, menjadikan jumlah kes kematian secara keseluruhannya kini 1,005 kes.

Dalam masa sama, negara melaporkan 2,998 jangkitan baharu COVID-19, menjadikan jumlah keseluruhan kes kini sebanyak 272,163.

Ketua Pengarah Kesihatan, Tan Sri Dr Noor Hisham Abdullah berkata, sembilan daripada jumlah jangkitan baharu merupaka kes import yang mendapat jangkitan di luar negara.

Kata beliau, ketika ini juga, kes aktif dengan kebolehjangkitan COVID-19 kini ialah sebanyak 41,396.

Menurut Dr Noor Hisham, negeri Selangor terus mencatatkan kes harian tertinggi dengan 1,382 kes diikuti Johor (436), Negeri Sembilan (233), Kuala Lumpur (226) dan Sarawak (200).

Sementara itu, jumlah pesakit sembuh daripada pandemik berkenaan adalah 5,709 menjadikan jumlah kumulatif kes sembuh kini sebanyak 229,762 kes.

Setakat ini, 231 pesakit sedang menerima rawatan di Unit Rawatan Rapi (ICU) dan daripada jumlah itu, 115 orang memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rasuah, Bekas Pengurus Kanan SESB Dipenjara 11 Bulan

KOTA KINABALU: Bekas Pengurus Kanan Sabah Electricity Sdn Bhd (SESB) dijatuhi hukuman penjara 11 bulan oleh Mahkamah Sesyen di sini, hari ini, selepas mengaku bersalah atas tiga pertuduhan menerima rasuah berjumlah RM59,000 pada 2017.

Sufian Abdul Ghani, 51, membuat pengakuan itu selepas pendakwaan terhadapnya dibacakan di hadapan hakim Abu Bakar Manat.

Sufian yang sebelum ini merupakan Pengurus Kanan Jabatan Pengurusan Gudang dan Logistik SESB didakwa mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24(1) akta sama.

Mengikut kertas pertuduhan, dia didakwa menerima wang tunai RM59,000 secara berasingan pada 9 Mac, 4 Mei dan 16 Okt 2017 daripada sebuah syarikat sebagai dorongan agar segala urusan tuntutan kerja yang dilakukan syarikat terbabit kepada Jabatan Pengurusan Gudang dan Logistik SESB berjalan lancar.

Wang itu juga bagi memastikan syarikat berkenaan mendapat projek kerja kecemasan daripada jabatan terbabit.

Tertuduh mengaku bersalah terhadap semua pertuduhan berkenaan. Bagi pertuduhan pertama, dia dijatuhi hukuman penjara enam bulan dan denda RM220,000 atau penjara tiga bulan, jika gagal membayarnya.

Bagi pertuduhan kedua, dia dihukum penjara enam bulan dan denda RM25,000 atau penjara sebulan, jika gagal membayarnya, manakala bagi pertuduhan ketiga, dia dihukum penjara enam bulan dan denda RM50,000 atau penjara sebulan, jika gagal membayarnya.

Mahkamah memerintahkan hukuman terhadap tertuduh dijalankan serentak.

Tertuduh bagaimanapun tidak dapat membayar semua denda berkenaan dan dikenakan hukuman penjara tambahan lima bulan bagi ketiga-tiga pertuduhan menjadikan dia perlu menjalani keseluruhan hukuman penjara selama 11 bulan.

Pendakwaan dikendalikan Pegawai Pendakwa SPRM, Norsham Saharom, manakala tertuduh tidak diwakili peguam. – FMT


Lelaki Ditemui Mati Lemas Di Inanam Laut

KOTA KINABALU:  Seorang lelaki ditemui mati lemas dipercayai ketika menjala ikan di sungai Kampung Inanam Laut, di sini, semalam.

Mangsa Mohd Zulfakar Mohd Suarin, 24, ditemui kira-kira jam 3 petang oleh orang awam bersama pasukan bomba dari Balai Bomba dan Penyelamat (BBP) Lintas.

Ketua BBP Lintas, Agustavia Joe Guasi berkata, pihaknya menerima panggilan kecemasan pada 2.49 petang sebelum sepasukan pegawai dan anggota BBP Lintas dikejarkan ke lokasi kejadian.

Menurutnya, berdasarkan laporan, mangsa hilang ketika menjalankan aktiviti menjala ikan di sungai berkenaan bersama dua rakannya.

“Pasukan bomba kemudiannya menjalankan operasi mencari dan menyelamat (SAR) di lokasi kejadian bersama beberapa penduduk kampung.

“Pada jam 3 petang, mangsa akhirnya ditemui oleh penduduk kampung bersama pasukan bomba tidak jauh dari lokasi mangsa dilaporkan hilang.

“Mangsa disahkan meninggal dunia oleh pasukan ambulans di lokasi kejadian,” katanya ketika dihubungi, hari ini.

Menurutnya, mayat mangsa kemudian diserahkan kepada polis untuk tindakan lanjut. – Berita Sabah


Kerajaan Jamin Pelbagai Kemudahan Daerah Papar Akan Ditambah Baik

PAPAR: Pelbagai kemudahan daerah Papar akan ditambah baik dalam usaha kerajaan Sabah menyediakan suasana keadaan yang lebih kondusif kepada rakyatnya.

Timbalan Ketua Menteri Datuk Jaujan Sambakong berkata, perkara itu akan dijadikan keutamaan dan pihak berkaitan akan diarahkan bagi melaksanakan tugasan tersebut.

Katanya, antara kemudahan yang diberi perhatian adalah padang awam, pasar umum, jalan raya, lampu serta beberapa keperluan lain yang perlu segera diperbaiki.

“Usaha ini bersesuaian dengan teras kita dalam membangunkan Sabah yang mana kita mahu rakyat terus diberi keutamaan.

“Sudah tentu walaupun hakikat kerajaan kini tengah memulihkan ekonomi, tapi jika itu keutamaan, saya rasa tiada masalah dan kerajaan kita mampu melaksanakan,” katanya ketika merasmikan majlispenutupan Hari Potensi Jabatan Kemas Peringkat Negeri Sabah 2019, disini pada Rabu.

Beliau berkata, Hari Potensi yang dianjurkan oleh Jabatan Kemas setiap tahun itu, beliau berkata ia seiring dengan dasar Kerajaan Sabah baharu yang menjadikan pendidikan sebagai keutamaan.

Katanya, kerajaan akan sentiasa memberi sokongan dan bantuan kepada mana-mana program melibatkan pendidikan prasekolah terutama Jabatan Kemas di negeri ini.

Justeru, beliau berharap akan lebih banyak program melibatkan ibu bapa, pelajar dan guru tabika dianjurkan bersama bagi memikul tanggungjawab melahirkan generasi muda yang cemerlang dari aspek pendidikan serta tatasusilanya.

Ketika dalam sidang media, Jaujan yang juga Menteri Kerajaan Tempatan dan Perumahan berkata, Kerajaan Negeri akan menaik taraf Dewan Masyarakat Datuk Salleh Sulong di daerah ini yang akan dilaksanakan dalam masa terdekat.

Katanya, usaha itu termasuklah menambah baik kemudahan yang masih usang dan belum ada dalam dewan berkenaan.

Katanya, ia penting memandangkan dewan itu menjadi satu keperluan dan kegunaan oleh semua masyarakat di daerah ini.

“Saya sudah mengarahkan pegawai eksekutif Majlis Daerah Papar supayamemanggil bahagian teknikal untuk melihat serta meneliti dari segipenambahbaikan.

“Bukan saja kita pasang penghawa dingin, sudah tentu pendawaian jugaperlu dilihat, termasuk kemudahan yang ada dalam dewan ini supayadapat dilengkapkan,” katanya.

Hadir sama ialah Menteri Undang-Undang dan Hal Ehwal Anak Negeri Datuk Aidi Moktar dan Pengarah Kemas Negeri Sabah Shahrulnizam Jantan.


Polis dedah identiti suspek tetak warga Australia

TUARAN: Polis hari ini mendedahkan identiti dan gambar suspek yang diburu selepas menetak seorang warga Australia sehingga menyebabkan kecederaan parah berhampiran Kampung Kiwoi, Tamparuli, di sini, kelmarin.

Ketua Polis Daerah Tuaran, Deputi Superintendan Dzulbaharin Ismail, berkata suspek warga Filipina yang tiada dokumen pengenalan diri itu dikenali sebagai Roy dan berusia 30-an.

“Setakat ini, polis masih giat mengesan suspek dan orang ramai diminta segera menghubungi pegawai penyiasat di talian 088-791933, 088-791966, 088-791977 atau tampil ke balai polis berhampiran jika ternampak suspek,” katanya ketika dihubungi NSTP, di sini, hari ini.

Beliau berkata, siasatan lanjut pihaknya mendapati suspek menggunakan pedang samurai untuk menetak mangsa dan bukannya parang seperti yang dipercayai sebelum ini.

Difahamkan, mangsa, Daniel Boardhurst, 46, yang juga pengusaha rumah penginapan di kampung berkenaan kini dilaporkan stabil namun masih menjalani rawatan di Hospital Queen Elizabeth (QEH), Kota Kinabalu.

Dalam kejadian 2.50 petang, Khamis lalu, suspek berang dan bertindak mengejar mangsa menggunakan pedang samurai dipercayai berpunca daripada perselisihan faham antara mereka.

Mangsa cuba melarikan diri untuk meminta pertolongan namun kedudukan lokasi kejadian yang sunyi dan dikelilingi hutan menyebabkan dia tidak sempat lari lalu ditetak di kedua-dua lengan dan belakang kepala. – Berita Harian


Remaja diperkosa 6 lelaki, bergilir-gilir

PELAJAR perempuan menempuhi detik hitam apabila menjadi mangsa nafsu buas enam lelaki, termasuk kenalannya sendiri di pangsapuri di Putatan, Penampang, Ahad lalu.

Sebelum kejadian itu, mangsa berusia 15 tahun dikatakan keluar bersama kenalannya dan beberapa lelaki di Putatan.

Seorang daripada rakan kenalannya itu kemudian memberi minuman keras sehingga mangsa mabuk sebelum dibawa ke pangsapuri di sekitar Putatan.

Selepas itu, mangsa tidak sedar apa yang berlaku pada dirinya. Sebaik mangsa sedar dapati dirinya dalam keadaan bogel bersama seorang lelaki yang tidak dikenalinya.

Susulan kejadian itu, satu laporan polis dibuat oleh mangsa.

Ketua Polis Daerah Penampang, Deputi Superintendan Mohd Haris Ibrahim ketika dihubungi mengesahkan menerima laporan daripada mangsa dan siasatan masih dijalankan.

“Berdasarkan laporan itu, sepasukan polis menahan lima lelaki yang disyaki terbabit untuk membantu siasatan.

“Polis masih menjalankan siasatan, termasuk mengesan seorang lagi suspek yang masih bebas bagi membantu siasatan,” katanya ketika dihubungi wartawan Harian Metro.

Kes disiasat mengikut Seksyen 375B Kanun Keseksaan kerana merogol. – Harian Metro


Pemuda Tempatan Diserang Dua Warga Asing Di Ranau

RANAU: Seorang lelaki tempatan berumur 28 tahun, menerima lapan jahitan di belakang kepala selepas diserang dua orang lelaki dipercayai warga asing di pasar buah, Pekan Ranau, hari ini.

Ketika kejadian, Ketua Polis Daerah Ranau, Deputi Superintendan Mohd Shahrul Abdul Wahab berkata polis masih menyiasat punca sebenar kejadian berlaku.

Siasatan lanjut serta usaha mengesan suspek juga masih diteruskan.

Polis menasihati masyarakat setempat agar tidak mengambil tindakan di luar batasan undang-undang ekoran kejadian terbabit.

Menurut Mohd Shahrul kira-kira pukul 12.15 tengah hari, semasa mangsa kebetulan berada di belakang di Pekan Ranau, beliau ternampak sekumpulan lelaki keluar dari sebuah kereta Perodua Viva putih dan bertindak seolah menyerang sekumpulan lelaki lain.

Apabila melihat perkara tersebut, mangsa turut melarikan diri ke arah sebuah kedai lain dan kemudiannya berlari ke arah pasar buah.

Oleh kerana penat, mangsa berhenti berlari untuk berehat, namun beliau dipukul oleh dua lelaki warga asing dengan menggunakan sebatang besi paip berukuran lebih kurang 41 sentimeter.

Mangsa dipukul sebanyak tiga hingga empat kali di bahagian belakang kepala dan badan sebelum suspek bertindak melarikan diri.

Dalam kejadian tersebut, mangsa berjaya merampas besi yang digunakan oleh suspek untuk memukulnya.

Mohd Shahrul berkata setelah mendapat makluman berkenaan kejadian tersebut, pihak polis segera bergegas ke tempat kejadian.

“Pada ketika itu, beberapa orang dikesan berlegar di tempat kejadian, namun selepas menyedari kehadiran pihak polis mereka kemudian bertindak melarikan diri.

“Mangsa mengalami kecederaan di bahagian belakang kepala dan badan. Selain itu, mangsa telah menerima enam jahitan sebelum dibenarkan pulang ke rumah,” katanya dalam satu kenyataan, di sini, hari ini.

Jelasnya mangsa kemudiannya tampil ke Balai Polis Ranau untuk buat laporan polis.

Kejadian disiasat di bawah Seksyen 324 Kanun Keseksaan.

Orang ramai yang mempunyai maklumat berhubung kejadian tersebut disarankan untuk menghubungi pihak polis, sama ada menghubungi terus pegawai penyiasat di talian 013-2956467atau tampil ke balai polis atau pondok polis berdekatan. –SabahNewsToday


Pelombong Jadi Jutawan Selepas Jumpa Tanzanite Terbesar

DAR ES SALAAM: Seorang pelombong kecil di Tanzania bergelar jutawan selepas menemui dua biji batu permata tanzanite terbesar di negara itu dan menjualnya kepada kerajaan.

Saniniu Kuryan Laizer, 52, menjumpai batu berkenaan, masing-masing seberat 9.27 kilogram (kg) dan 5.1 kg di utara Bukit Mirerani, sebuah kawasan yang dipagar oleh Presiden John Magufuli pada 2018 bagi menghentikan penyeludupan permata.

Beliau menjual batu berwarna ungu kebiruan itu kepada kerajaan pada harga $3.3 juta (RM14.1 juta).

Tanzanite pertama kali ditemui di kaki bukit Kalimanjaro pada 1967 serta wilayah utara Tanzania, Manyara, dan dipercayai tidak wujud di mana-mana tempat lain di dunia, sekali gus menjadi dambaan untuk dijadikan perhiasan.

Dalam satu majlis meraikan penemuan itu di Manyara, Menteri Perlombangan, Dotto Biteko, berkata ia batu paling besar pernah ditemui di negara itu.

“Laizer kini seorang jutawan dan kita akan pastikan beliau selamat.

“Kita sekarang ini beralih dari keadaan di mana pelombong kecil yang sebelum ini menyeludup tanzanite, kini mengikuti prosedur dan membayar cukai kerajaan serta royalti,” katanya.

Menurut Laizer, beliau akan memanfaatkan wang yang diperoleh bagi membangunkan masyarakat setempat.

“Saya bercadang untuk membina sebuah pusat membeli-belah di Arusha dan sebuah sekolah berdekatan rumah saya.

“Saya berterima kasih kepada tuhan atas apa yang saya kecapi kerana ini kali pertama mendapat saiz sebegini besar.

“Apabila menjumpainya, saya memaklumkan kepada pegawai kerajaan yang menilai batu berkenaan dan hari ini mereka panggil saya untuk bayaran,” katanya.

Berdasarkan kenyataan yang dimuat naik di akaun Twitter kerajaan, batu berkenaan akan diletakkan di muzium negara itu. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 51 Kes Positif Covid-19 Hari Ini

PUTRAJAYA, 7 Sept: Kementerian Kesihatan mengesahkan terdapat 62 pertambahan kes baharu COVID-19 dilaporkan di seluruh negara hari ini.

Angka tersebut menjadikan jumlah keseluruhan terkini meningkat kepada 9,459 kes, bersamaan 207 kes aktif dalam masa sama.

Daripada 62 kes baharu tersebut, 56 daripadanya merupakan kes tempatan melibatkan 30 warganegara dan 26 bukan warganegara.

Manakala hanya enam (6) kes import yang dicatatkan.

Berdasarkan tweet oleh KKM, sebahagian besar kes melibatkan Kluster Benteng di Sabah dengan 50 kes.

Terkini: 7 Sept. Kes baharu #COVID19 hari ini melonjak kepada 62 kes iaitu 56 kes tempatan dan 6 import. Sebahagian besar melibatkan Kluster Benteng di Sabah dengan 50 kes. Satu lagi kluster baharu di Kedah, Kluster Sungai. Tiada kematian baharu dilaporkan.

Status terkini COVID-19 setakat 7 September 2020

Jumlah kes aktif: 207Kes tempatan: 56 (30WN, 26BWN)

Jumlah kes di ICU: 6Pesakit intubated: 4


COVID-19: Sandakan Kembali Catat Kes Baharu, Keningau Kini Zon Hijau

KOTA KINABALU: Sabah mencatat satu kes Covid-19 baharu iaitu di Sandakan, menjadikan jumlah keseluruhan kes yang pernah direkodkan setakat ini, kini sebanyak 381 kes.

Sandakan juga kembali dikategorikan sebagai zon kuning bersama dua daerah lain iaitu Tuaran dan Nabawan kerana masing-masing mempunyai satu kes aktif dengan kebolehjangkitan.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung, dalam Facebook beliau turut menyaksikan seorang lagi pesakit telah sembuh dan discaj, hari ini.

Ini menjadikan jumlah keseluruhan kes sembuh kini sebanyak 371 manakala jumlah kes aktif yang masih menerima rawatan kekal sebanyak tiga kes.

Kes sembuh itu membabitkan pesakit dari Keningau dan daerah berkenaan juga kini dikategorikan sebagai zon hijau kerana mencatat sifar kes Covid-19 aktif dengan kebolehjangkitan.

Sementara itu, tiada kematian akibat Covid-19 dicatatkan hari ini dengan jumlah korban kekal sebanyak tujuh kes iaitu empat di Kota Kinabalu dan masing-masing satu di Tawau, Tambunan serta Keningau.

Sabah juga kekal negeri keenam tertinggi mencatatkan kes Covid-19 selepas Kuala Lumpur yang merekodkan 2,449 kes, Selangor (2,098), Negeri Sembilan (1,207), Johor (701) dan Sarawak (594).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjut Hingga 9 Ogos

KOTA KINABALU, 23 Julai: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir Khamis ini dilanjutkan sehingga 9 Ogos depan.

Pesuruhjaya Polis Sabah Datuk Omar Mammah dalam kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata orang ramai yang tinggal di kawasan itu dikehendaki berada dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan terbabit tidak diceroboh pengganas yang mengancam keselamatan para penyelidik dan pelancong asing yang melawat pulau peranginan.

“Perintah berkurung juga bagi menjamin keselamatan serta kesejahteraan rakyat Sabah yang menjadi pengguna perairan dan mereka yang berada di kawasan daratan ESSZone, ” katanya.

Omar berkata perintah berkurung memudahkan penguatkuasaan dan pemantauan terhadap pergerakan bot serta menimbulkan rasa selamat dan yakin kepada pengusaha chalet dan nelayan dengan kehadiran pasukan keselamatan.

Katanya, berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung, ” katanya.


1,566 Kes Kluster Penjara Kepayan Setakat Ini – Masidi

KOTA KINABALU: Jumlah kumulatif jangkitan Covid-19 membabitkan kluster Penjara Kepayan setakat ini 1,566 kes.

Menteri Kerajaan Tempatan dan Perumahan Masidi Manjun berkata, angka itu termasuk 7 kes baharu yang dicatatkan hari ini.

“Setakat ini juga seramai 1,955 daripada 2,686 banduan sudah menjalani saringan,” katanya dalam kenyataan hari ini.

Sebelum ini, Masidi berkata kluster Penjara Kepayan adalah penyumbang terbesar kepada peningkatan kes Covid-19 di Sabah terutama di Kota Kinabalu.

Kawasan Penjara Kepayan dan kuarters kakitangan jabatan itu yang terletak berhampiran juga kini diletakkan bawah perintah kawalan pergerakan diperketatkan (PKPD).

Sementara itu, beliau berkata walaupun hanya 7 kes daripada kluster Penjara Kepayan hari ini, Kota Kinabalu masih menjadi daerah tertinggi mencatat kes harian tertinggi iaitu 85 kes.

“Daripada jumlah ini, selain 7 kes daripada Penjara Kepayan, 42 kes daripada saringan kontak rapat, saringan bergejala (16), saringan kendiri (8), saringan kemasukan hospital (6) dan saringan sebelum bekerja (6).

“Tawau pula mencatat kes ke-2 tertinggi di Sabah hari ini iaitu 84 dan daripada jumlah itu, 3 kes membabitkan kluster Tanamera, saringan bergejala (13), saringan dalam komuniti (14), saringan kontak rapat (52), saringan kemasukan hospital (1) dan saringan ‘Brought In Dead’ (BID) (1 kes),” katanya.

Secara keseluruhan, Sabah mencatatkan 410 kes baharu dengan 2 kematian hari ini.

Jumlah kumulatif kes di negeri ini sebanyak 13,155 manakala 5,615 pesakit sembuh dan dibenarkan pulang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ambil Vaksin Covid-19 Tanpa Pengetahuan Suami, Isteri Dicerai Di Facebook

KUALA LUMPUR: Seorang lelaki dilapor melafazkan taklik ke atas isterinya di media sosial kerana wanita itu mendapatkan suntikan vaksin Covid-19.

Suri rumah itu kemudian menghubungi peguam syarie bagi mendapatkan khidmat dan pengesahan sama ada taklik dilafazkan melalui Facebook itu sah atau sebaliknya.

Berdasarkan perkongsian dimuat naik melalui Facebook peguam syarie itu, suami isteri berkenaan adalah pasangan jarak jauh dan kejadian dilaporkan berlaku semalam.

Peguam syarie Maryam Wafda Kamilen daripada Tetuan Wafda Kamilen & Associates ketika dihubungi mengesahkan menerima pertanyaan daripada suri rumah itu, menurut laporan Harian Metro.

Katanya, suri rumah itu mengakui mengambil suntikan vaksin dos pertama tanpa pengetahuan suaminya Selasa lalu.

“Ketika berbual melalui telefon mengenai vaksin, lelaki berkenaan melarang isterinya mendapatkan suntikan vaksin dan jika ingkar maka akan jatuh taklik.

“Suri rumah itu menghubungi saya untuk mendapatkan kepastian sama ada taklik dilafazkan suaminya jatuh atau sebaliknya,” katanya.

Menurutnya, ini bukan kali pertama kes seperti itu dirujuk kepada firma guamannya berkata. Beliau seterusnya menasihati suri rumah itu mendapatkan pengesahan Mahkamah Syariah.

Katanya, terdapat empat kes berkaitan dengan isu yang sama diterimanya sejak penularan wabak Covid-19 dan keperluan rakyat mendapatkan suntikan vaksin.

“Kami bersedia menawarkan perkhidmatan kepada semua suri rumah yang berhadapan dengan situasi itu.

“Kami menyarankan suri rumah yang berdepan dengan situasi itu supaya segera memfailkan kes itu di Mahkamah Syariah,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Perginya Seorang Perwira Negara’

KUALA LUMPUR: Seorang doktor yang bertugas sebagai barisan hadapan Kementerian Kesihatan Malaysia (KKM) meninggal dunia, kelmarin.

Berita sedih itu disampaikan menerusi hantaran dimuat naik Skuad Pengurusan Jenazah Malaysia (SPJM) di Facebook (FB), semalam.

Menerusi hantaran itu, SPJM memaklumkan, pihaknya dimaklumkan mengenai kematian Allahyarham Dr Ali Noor Hassan melalui akaun FB miliknya.

“Arwah adalah ahli berdaftar SPJM dan mengikuti SPJM sejak 2018 serta menyertai Kursus Pengurusan Jenazah SPJM di Surau Quba Sentul pada dua tahun lalu.

“Dr Ali dikhabarkan sebagai seorang ahli khidmat dakwah dan sudah dua kali menyertai ijtimak atau perhimpunan jemaah tabligh di Beaufort, Sabah.

“Setiap kali ijtimak besar jemaah tabligh di Sabah, Dr Ali akan datang dari Selangor berkhidmat secara sukarela sebagai petugas perubatan bagi peserta ijtimak,” katanya.

Menurutnya, SPJM kehilangan seorang ahli yang begitu komited berkhidmat untuk ummah.

“Semoga Allah SWT menerima segala amal kebajikan beliau dan mengampuni segala dosanya yang lampau. Salam takziah buat ahli keluarganya,” katanya.

Dalam hantaran itu, SPJM berkongsi gambar terakhir Dr Ali yang sempat diambil rakannya sebelum beliau jatuh sakit kerana beban kerja terlalu penat dan letih selain kekurangan masa untuk beristirehat selepas bertugas di barisan hadapan KKM menangani Covid-19.

Difahamkan beliau tertidur ketika bertugas dan pengsan. – HMetro


Orang Lain Positif, MySejahtera Orang Lain Yang ‘Merah’

KOTA KINABALU: Kejadian aneh tular di media sosial apabila seorang pengguna aplikasi MySejahtera keliru setelah aplikasi itu mengemas kini datanya kepada individu dijangkiti Covid-19 secara tiba-tiba tetapi individu lain yang melakukan ujian dan positif virus tersebut.

Menurut pengguna Twitter @ctnurhidaya berkata, individu itu adalah kakaknya dan memaklumkan pihak MySejahtera telah melakukan kesilapan.

“Hello @my_sejahtera, individu Nurul Ashikin Abdul Ghani guna kad pengenalan kakak saya untuk buat ujian Covid-19 di Johor.

“Kakak saya bernama Nurul Ashikin Abdul Ghaib kini bekerja di Sandakan, Sabah. Kini aplikasi MySejahtera kakak saya yang dikemas kini, dia tidak boleh mengimbas aplikasinya itu berikutan kesilapan individu tersebut,” ciapnya di Twitter hari ini.

Difahamkan, pihak klinik yang melakukan ujian Covid-19 terhadap individu bernama Nurul Ashikin Abdul Ghani memberitahu, individu itu memberikan info peribadi seperti nombor kad pengenalan yang sama seperti kakaknya cuma nama bapa yang berbeza.

Orang ramai kemudiannya menceritakan pernah mengalami pengalaman yang sama.

“Pernah jadi kepada diri sendiri. Klinik salah ‘key in’ nama. Klinik cakap pihak ‘lab’ (makmal) yang salah. Masalahnya laporan dari klinik pun salah juga. Dua ke tiga hari juga kena tunggu kemas kini yang betul. Itu pun sebab tanya,” kata Farah.

“Perkara ini pernah terjadi kepada adik ipar saya, dia tak pernah buat ujian calitan pun, tiba-tiba dapat khidmat pesanan ringkas (SMS) dari pihak Kementerian Kesihatan (KKM) memaklumkan dia positif Covid-19 dan MySejahtera (bertukar) jadi merah. Hendak pergi mana pun tak boleh, macam mana nak buat tu,” ujar MalaMy.

Sementara itu, Khairul Nizam menyarankan untuk membuat laporan polis sebagai langkah berjaga-jaga.

“Buat laporan kepada pihak polis. Kita tidak tahu akan datang dia akan buat apa lagi dengan nombor kad pengenalan kakak awak,” jelasnya. – K! Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hampir 400 terbunuh

JAKARTA: Jumlah korban akibat gempa bumi dan tsunami di Sulawesi, Indonesia, meningkat kepada sekurang-kurangnya 384 orang dengan kebanyakannya maut akibat dihanyut ombak besar ketika bermain di pantai.

Agensi bencana Indonesia menyatakan semua mangsa yang terkorban itu di Palu yang dilanda tsunami besar dan memberi amaran jumlah korban boleh meningkat.

Menurut agensi itu, kira-kira 540 lagi cedera parah.

Menurut pihak berkuasa, gempa susulan masih menggegarkan Sulawesi hari ini, sehingga 100 gegaran sejak semalam, selepas pantai tumpuan pelancong dibadai ombak setinggi enam meter selepas gegaran berskala 7.5 magnitud.

“Ketika ancaman tsunami semalam, masih ramai melakukan aktiviti di pantai, tidak segera melarikan diri menyebabkan ramai menjadi mangsa,” kata jurucakap agensi mitigasi bencana Indonesia, Sutopo Purwo Nugroho dalam taklimat berita di Jakarta.

Menurut Sutopo, ada mangsa berjaya menyelamatkan diri daripada dihanyutkan arus selepas memanjat pokok setinggi enam meter.

Pihak berkuasa turut mengesahkan beberapa gambar yang menunjukkan mayat disusun sepanjang jalan dan ada di antaranya dimasukkan ke dalam beg serta muka ditutup dengan baju.

Reuters melaporkan, Nugroho memberitahu kemusnahan akibat gempa bumi amat teruk dengan ribuan rumah, hospital dan pusat beli-belah runtuh manakala jambatan dihanyutkan tsunami selain tanah runtuh.

Agensi itu juga masih belum mendapat maklumat mengenai keadaan di bandar perikanan yang hampir dengan pusat gempa. Lebih 600,000 orang tinggal di Donggala dan Palu.


Tawau Bakal Kehabisan Bekalan Sayur Dari Kundasang, Keningau

TAWAU: Daerah Tawau dijangka akan kehabisan bekalan sayur yang dibekalkan dari daerah Kundasang dan Keningau sekiranya tempoh Perintah Kawalan Pergerakan (PKP) dilanjutkan.

Tinjauan Utusan Borneo di Pasar Tanjung mendapati bekalan sayur yang dibekalkan dari daerah Kundasang seperti kubis bunga, brokoli, baby kailan, salad dan banyak lagi sudah mulai berkurangan dijual, malah kebanyakan penjual rata-rata meluahkan kerisauan terhadap bekalan terbabit.

Peniaga, Arsyad Beddu Hassan, 65, berkata, bekalan sayur dari Kundasang memang sudah mula berkurangan semenjak PKP dilaksanakan seminggu yang lalu.

“Kami sebagai peniaga terpaksa berebut mendapatkan bekalan dari daerah itu tidak seperti kebiasaanya bekalan sayur dari Kundasang memang mudah didapati,” katanya.

Beliau berkata, buat masa ini kebanyakan peniaga hanya menjual sayur-sayuran tempatan yang ditanam di daerah ini sahaja kerana masih mudah didapati.

“Sayur tempatan kami masih boleh dapatkan dari pembekal di Jalan Hill Top dan Tawau Lama kerana mereka dilihat masih aktif menanam sayur.

“Penduduk Tawau juga tidak perlu risau untuk mendapatkan sayuran tempatan kerana setakat ini pembekal masih membekalkan sayur itu seperti biasa,” katanya.

Kenyataan itu turut dipersetujui oleh peniaga, Reni Nurdin, 36, yang hanya menjual sayur-sayuran dari Kundasang dan Keningau sahaja.

Katanya, bekalan sayur yang ada sekarang ini hanya untuk jualan hari ini sahaja kerana sudah beberapa hari terputus bekalan sayur dari Kundasang dan Keningau.

“Kali terakhir saya dapat bekalan sayur dari sana pada hari sabtu lalu dan sehingga ke hari ini belum ada lagi tanda-tanda bekalan sayur dari sana akan datang.

“Bekalan yang ada ini pun, hanya untuk hari ini sahaja dan kemungkinan saya akan menjual sayur-sayuran yang ada dibekalkan di daerah ini sahaja,” katanya.

Reni berkata, alasan yang diberikan oleh pembekal sayur, disebabkan kenderaan mereka disuruh patah balik untuk mengambil bekalan ke Kundasang dan Keningau.

“Kami juga sebenarnya dalam keadaan ketakutan akibat COVID-19 ini tetapi kami tiada pilihan, sekiranya kami tidak menjual, kami tiada sumber lain selain menjual sayur,” katanya.


”Jika Dia Tak Ada, Kami Semua Dah Tiada,” Tindakan Wira Ini Berjaya Selamatkan Ramai Mangsa Dari Ditembak Di Christchurch

Seorang lelaki yang berada di dalam Masjid Christchurch ketika serangan pengganas berlaku diangkat sebagai wira kerana keberaniannya.

Ketika penyerang bersenjata mara ke arah masjid, Abdul Aziz, 48, tidak bersembunyi sebaliknya berdepan dengan pengganas tersebut dan bertindak mengejarnya supaya beredar dari membunuh lebih ramai mangsa.

Dalam keadaan tegang pada waktu itu, beliau mengambil benda pertama yang dijumpainya untuk mengumpan pengganas iaitu sebuah mesin kad kredit dan berlari keluar sambil menjerit ‘‘Datang sini!”

Beliau dianggap wira kerana telah menyelamatkan ramai nyawa daripada terkorban ketika solat Jumaat di Masjid Linwood selepas mengejar pengganas bersenjata sebelum menakutkannya sehingga penyerang memecut menaiki kereta.

Namun Abdul Aziz, di mana empat anak lelakinya dan puluhan lain berada dalam masjid ketika beliau berdepan dengan pengganas itu berkata, tindakannya itu akan dilakukan oleh sesiapa pun.

Dalam insiden tembakan besar-besaran dalam sejarah New Zealand, pengganas bersenjata itu telah membunuh 50 orang selepas menyerang dua masjid.

Pengganas, Brenton Tarrant, 28, dipercayai membunuh 42 orang di Masjid Al Noor sebelum memandu sejaauh 5 kilometer ke Masjid Linwood dan membunuh tujuh lagi mangsa.

Pemangku imam Masjid Linwood, Latef Alabi berkata, angka kematian mungkin jauh lebih tinggi di masjid itu jika tidak kerana tindakan berani Abdul Aziz.

Latef berkata, beliau mendengar suara di luar masjid kira-kira jam 1.55 petang dan menghentikan solat yang diketuainya untuk meninjau di luar tingkap.

Ketika itu, beliau ternampak seorang lelaki berpakaian ala tentera dan topi keledar memegang senjata besar dan menganggapnya pegawai polis. Kemudian, beliau melihat dua mayat bergelimpangan dan mendengar penyerang menjerit kata-kata hinaan.

”Saya sedar terdapat sesuatu yang tidak kena. Ini adalah pembunuh,” katanya.

Panik dengan apa yang berlaku, beliau menjerit ke arah lebih 80 jemaah masjid supaya tunduk namun mereka teragak-agak. Kemudian, satu tembakan kedengaran, tingkap pecah bersama mayat jatuh.

”Saudara ini kemudiannya datang. Beliau mengejarnya dan berupaya mengalahkannya, dan kerana itulah kami semua diselamatkan.”

Kalau tidak, jika penyerang berjaya masuk ke dalam masjid, kami semua kini mungkin sudah tiada lagi,”  kata Latef merujuk kepada Abdul Aziz.

Abdul Aziz berkata, ketika beliau lari keluar sambil menjerit, beliau berharap dapat mengalihkan perhatian penyerang. Tetapi, pengganas dilihat berlari semula ke kereta untuk mendapatkan satu lagi senapang, dan ketika itulah beliau membaling mesin kad kredit ke arahnya.

Ketika itu katanya, beliau dapat mendengar dua anak lelakinya berusia 11 dan lima tahun, memintanya untuk kembali semula berada di dalam masjid.

Penyerang kembali dan melepaskan tembakan. Abdul Aziz berkata, beliau berusaha berlari di celah kenderaan supaya Tarrant tidak dapat menfokuskan tembakan dengan tepat ke arahnya.

Kemudian Abdul Aziz ternampak senjata yang ditinggalkan penyerang dan mengambilnya, menghalakannya ke arah penyerang, memetik picu namun ianya kosong.

Katanya, penyerang dilihat kembali semula ke kenderaan buat kali kedua, mungkin kerana ingin mengambil satu lagi senjata.

”Dia masuk ke dalam kereta dan saya baru mendapat senjata, saya membalingnya ke arah tingkap kereta itu seperti panah dan tingkap terus pecah. Disebabkan itu, penyerang berasa takut,” kata Abdul Aziz.

Penyerang katanya melemparkan kata-kata hinaan dan menjerit bahawa dia akan membunuh mereka semua sebelum memecut kenderaan pergi. Beliau sempat mengejarnya namun gagal.

Video dalam talian menunjukkan pegawai polis berjaya memaksa kenderaan dinaiki pengganas berhenti dan menyeret suspek keluar tidak lama kemudian.

Berasal dari Kabul, Afghanistan, Abdul Aziz berkata, beliau meninggalkan negara itu ketika masih kanak-kanak dan tinggal lebih 25 tahun di Australia sebelum berpindah ke New Zealand beberapa tahun lalu.

Abdul Aziz berkata, beliau tidak merasa takut ketika berdepan penyerang kerana beliau percaya Allah tidak menentukan bahawa beliau akan mati ketika itu.


Maszlee Malik Sah Letak Jawatan

KUALA LUMPUR: DR Maszlee Malik mengumumkan peletakan jawatan sebagai Menteri Pendidikan, berkuat kuasa esok.

Dr Maszlee membuat pengumuman itu pada sidang media di Putrajaya, petang tadi.

Beliau yang juga bekas pensyarah dilantik Perdana Menteri, Tun Dr Mahathir untuk memegang portfolio Kementerian Pendidikan pada 21 Mei 2018.

Beliau juga adalah Ahli Parlimen Simpang Renggam dan ahli Parti Pribumi Bersatu Malaysia (BERSATU).


Buaya Sesat Di Kolej Vokasional Likas Masuk Perangkap

KOTA KINABALU: Seekor buaya sepanjang dua meter berjaya ditangkap selepas memasuki perangkap yang dipasang selama dua hari di dalam parit dekat Kolej Vokasional Likas, di sini, semalam.

Buaya itu dipercayai sesat dari habitat asal berikutan banjir.

Jurucakap Unit Penyelamat Hidupan Liar (WRU) berkata, pihaknya menerima laporan kemunculan reptilia itu oleh pihak pengurusan kolej berkenaan pada 25 September lalu.

Namun katanya, selepas dua hari pemantauan dilakukan, WRU terpaksa memasang perangkap besi dengan dilengkapi umpan bagi menangkap haiwan berkenaan.

“Hari ini, Kolej Vokasional Likas memaklumkan buaya berkenaan sudah memasuki perangkap yang disiapkan.

“Sepasukan renjer WRU kemudiannya dikerah ke lokasi untuk menjalankan operasi membawa haiwan berkenaan ke lokasi sesuai,” katanya dalam kenyataan media, hari ini.

Menurutnya, pasukan renjer WRU terpaksa dibantu beberapa kakitangan kolej untuk mengangkat perangkap dari air dan membawanya ke tempat yang lebih selamat sebelum pemeriksaan dapat dilakukan.

“Buaya berkenaan kemudian dibawa ke Pusat Penyelamat Hidupan Liar untuk tindakan selanjutnya,” katanya.

Sementara itu, WRU turut mengucapkan terima kasih kepada pihak Kolej Vokasional Likas atas kerjasama kerana menghubungi pihak berkuasa hidupan liar sebaik menyedari kehadiran reptilia berkenaan.

Katanya, buaya itu boleh menyebabkan kemudaratan atau kejadian tidak diingini sekiranya jatuh ke tangan yang salah atau tidak bertanggungjawab.

“Kami juga ingin mengambil kesempatan ini untuk mengucapkan terima kasih kepada Majlis Minyak Sawit Malaysia, Yayasan Pemuliharaan Hijau Kelapa Sawit Malaysia, Rayuan OrangUtan UK dan Zoo Oregon kerana membiayai semua operasi hidupan liar yang dijalankan WRU,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Ketika Buat Pusingan U

LAHAD DATU: Penunggang motosikal maut selepas merempuh belakang pacuan empat roda ketika membuat pusingan U di Jalan Pantai Lahad Datu, semalam.

Dalam kejadian 4.27 petang itu, mangsa Rizwan Syah Hassan, 22, disahkan meninggal dunia di unit kecemasan Hospital Lahad Datu oleh pasukan perubatan.

Ketua Polis Daerah Lahad Datu, Asisten Komisioner Nasri Mansur berkata, siasatan awal mendapati mangsa menunggang motosikal dan dalam perjalanan dari Bandar Lahad Datu menuju ke Jalan Kastam lama.

“Apabila tiba di lokasi kejadian, mangsa dipercayai melanggar belakang pacuan empat roda sehingga menyebabkan mangsa tercampak di atas jalan raya,” katanya ketika dihubungi, hari ini.

Nasri berkata, akibat kejadian itu, mangsa parah dan dibawa ke hospital untuk rawatan lanjut.

“Bagaimanapun, mangsa disahkan meninggal dunia di hospital,” katanya.

Nasri berkata, kes disiasat mengikut Seksyen 41(1) Akta Pengangkutan Jalan 1987.


Tujuh Individu Ditahan Dalam Ops Sarang Di Inanam

KOTA KINABALU: Dua wanita antara tujuh individu terpaksa menghabiskan percutian Pesta Kaamatan mereka di lokap selepas ditahan dalam Ops Sarang, di sini.

Ketua Polis Daerah Kota Kinabalu Asisten Komisioner Habibi Majinji berkata, kesemua suspek ditahan dalam Ops Sarang yang dijalankan di Inanam 28 Mei lalu.

“Seorang daripada suspek ditahan selepas melakukan kesalahan mengikut Seksyen 39A(1), dua ditahan mengikut Seksyen 12(2) dan empat yang lain mengikut Seksyen 15(1)(a) Akta Dadah Berbahaya 1952,” katanya dalam satu kenyataan.

Beliau berkata, sepanjang tempoh operasi dijalankan pihaknya turut merampas 7.40 gram dadah yang dianggarkan bernilai RM1,100.

“Kesemua suspek berumur 16 hingga 56 tahun kini dalam tahanan reman untuk menjalani siasatan lanjut,” katanya.

Katanya, operasi seumpama akan dijalankan dari semasa ke semasa terutama di kawasan hitam bagi usaha membanteras aktiviti penyalahgunaan dadah, di sini.

Beliau juga mengucapkan terima kasih kepada orang ramai yang menyalurkan maklumat serta aktiviti penyalahgunaan dadah yang kemudiannya membawa kepada penangkapan pesalah dadah.


Bantuan ‘One-Off’ Petugas KKM Dibayar Mac

KUALA LUMPUR: Bayaran “one-off” RM500 kepada 140,000 petugas barisan hadapan Kementerian Kesihatan (KKM) akan mula dibayar 1 Mac ini, kata Menteri Kesihatan Dr Adham Baba.

Beliau berkata, petugas yang layak boleh mula membuat permohonan untuk tuntutan bayaran itu bermula bulan ini.

“Pemberian bantuan ‘one-off’ ini merupakan tambahan kepada Elaun Khas Covid-19 sebanyak RM600 sebulan kepada barisan hadapan, yang sudah mula dibayar sejak Mac tahun lalu.

“Bantuan ini layak diberikan kepada pegawai yang juga anggota barisan hadapan yang diarah dan terlibat secara langsung melaksanakan skop tugasan dalam rantaian pengurusan wabak Covid-19,” katanya selepas membuat lawatan ke Hospital Pengajar Universiti Putra Malaysia (UPM).

Adham berkata, surat pekeliling ketua setiausaha KKM akan dikeluarkan, bagi menjelaskan pelaksanaan pemberian “one-off” itu.

“Adalah diharapkan pemberian ini, dapat menyuntik semangat petugas barisan hadapan KKM dalam meneruskan perjuangan memerangi wabak Covid-19,” katanya.

Pada 18 Jan lalu, semasa pengumuman khas Pakej Bantuan Pelindungan Ekonomi dan Rakyat Malaysia (PERMAI), Perdana Menteri Muhyiddin Yassin mengumumkan bayaran “one-off” RM500 kepada petugas KKM, akan mula dibayar suku pertama tahun ini.

Sementara itu, Adham berkata Hospital Pengajar UPM merupakan institusi bawah Kementerian Pengajian Tinggi yang dipilih sebagai salah satu pusat pemberian vaksin Covid-19, yang akan memulakan program imunisasi pada 26 Feb ini.

“Kita dapati hospital ini mampu untuk menyediakan tempat vaksinasi yang selesa,” katanya.

Adham berkata, setiap pusat vaksinasi Covid-19 yang dipilih, perlu membuat persiapan mengikut standard yang ditetapkan dan memenuhi keupayaan sebenar sesuatu pusat itu.

Beliau berkata, tujuh petugas terdiri daripada pegawai perubatan serta jururawat, akan ditempatkan di setiap fasiliti suntikan vaksin, dan menjangka setiap hari seramai 210 penerima vaksin akan disuntik.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Kluster Tempat Kerja, Majlis Keramaian Di Sabah

KOTA KINABALU: Empat kluster baharu direkodkan di Sabah hari ini membabitkan tiga kluster berpunca dari tempat kerja dan satu daripada majlis keramaian.

Jurucakap COVID-19 Sabah, Datuk Masidi Manjun, berkata kluster berkenaan adalah Jalan Pengalat Lok Kawi di Papar, Kluster Lorong Karamunsing dan Kluster Jalan Tun Fuad di Kota Kinabalu serta Kluster Jalan Kretam Silimpopon di Kalabakan.

Kluster Jalan Pengalat Lok Kawi mencatatkan 16 kes, Kluster Lorong Karamunsing (28), Kluster Jalan Tun Fuad (11) manakala Kluster Jalan Kretam Silimpopon, 42 kes.

Kluster Jalan Pengalat Lok Kawi adalah kluster tempat kerja membabitkan pekerja kilang CCK Fresh Mart Sabindo di Papar.

“Kes indeks adalah lelaki 32 tahun, petugas di unit kawalan kualiti (QC) kilang berkenaan dan mula bergejala sejak 10 Mei lepas sebelum disahkan positif di Klinik Kesihatan Inanam pada 18 Mei. Susulan kes terbabit, majikan telah menjalankan saringan di tempat kerja terhadap 69 pekerja kilang terbabit,” katanya dalam kenyataan, hari ini.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata jumlah kes harian COVID-19 telah meningkat kepada tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini adalah 245 menjadikan jumlah kumulatif sebanyak 59,909 kes dan satu kes kematian direkodkan di Tawau,” katanya. – BH Online


Pecat Ahli Majlis PBT Jika Terima Projek Pembangunan Untuk Kepentingan Peribadi – Jaujan

KOTA KINABALU, 18 Julai – Semua ahli majlis Pihak Berkuasa Tempatan (PBT) di Sabah bakal berdepan tindakan tegas termasuk dipecat serta merta dalam tempoh 24 jam sekiranya didapati menerima kontrak atau projek pembangunan untuk kepentingan peribadi.

Timbalan Ketua Menteri, Datuk Jaujan Sambakong berkata, ahli majlis PBT tidak boleh menerima mahupun terlibat dalam kontrak atau projek pembangunan membawa keuntungan peribadi kerana ia jelas melanggar disiplin serta peraturan ditetapkan Kerajaan Negeri.

Jaujan, yang juga Menteri Kerajaan Tempatan dan Perumahan Sabah, turut menegaskan bahawa ahli majlis PBT di negeri ini seharusnya memainkan peranan melaksanakan perancangan pembangunan strategik demi kebaikan serta kesejahteraan penduduk setempat dan bukan pula sebaliknya.

“Ahli majlis PBT perlu mematuhi etika dan prosedur operasi standard ditetapkan supaya mereka tidak sesuka hati melanggar peraturan sehingga terjebak dalam penyalahgunaan kuasa.

“Kita akan mengambil tindakan menamatkan perkhidmatan terhadap mana-mana ahli majlis PBT didapati berbuat demikian (mendapat kontrak projek pembangunan) dalam tempoh 24 jam sekiranya ada laporan diterima,” katanya kepada pemberita selepas menutup seminar peranan dan tanggungjawab ahli majlis PBT Sabah di sini, hari ini.

Dalam perkembangan lain, Jaujan ketika diminta mengulas penambahan 13 lagi kerusi Dewan Undangan Negeri (DUN) Sabah berkata, langkah itu akan mampu mempercepat lagi pelaksanaan pembangunan demi kepentingan rakyat, apatah lagi Sabah adalah sebuah negeri besar yang memerlukan lebih ramai pemimpin memainkan peranan membantu sekali gus membela nasib rakyat terutama di pedalaman.

Semalam, Dewan Rakyat meluluskan Rang Undang Undang bagi menambah jumlah kerusi DUN di Sabah selepas mendapat sokongan semua 158 ahli Parlimen yang hadir di Dewan termasuk penggubal undang-undang dari Sabah.


Pemandu Patah Kaki Kereta Dirempuh Lori Di Jalan Papar-Beaufort

SEORANG lelaki mengalami kecederaan serius patah kaki selepas kereta dipandunya bertembung dengan sebuah lori membawa muatan ais di Kilometer 27 Jalan Papar-Beaufort dekat sini pada Isnin.

Ketua Polis Daerah Papar Deputi Superintendan Batholomew Umpit berkata, kejadian terbabit berlaku kira-kira jam 9 pagi semasa mangsa dalam perjalanan dari arah Papar menuju ke Beaufort.

Menurutnya, pemandu lori berkenaan gagal mengawal kenderaannya dan memasuki laluan bertentangan sebelum merempuh kereta mangsa.

“Akibat daripada kemalangan itu, kaki mangsa tersepit menyebabkannya patah kaki sebelum pihak bomba membantu mengeluarkan mangsa,” katanya ketika dihubungi mengesahkan kejadian di sini pada Isnin.

Beliau berkata, kes berkenaan disiasat mengikut Seksyen 43 (1) Akta Pengangkutan Jalan (APJ) 1987 kerana memandu dengan tidak cermat dan tidak bertimbang rasa hingga menyebabkan kemalangan.

Pihaknya masih menjalankan siasatan lanjut dan mangsa kini menerima rawatan di Hospital Queen Elizabeth (HQE).


Bersatu Tawau Harap Isu Pembubaran DUN Berpihak Kepada Yang Benar

TAWAU: Parti Pribumi Bersatu Malaysia (BERSATU) Bahagian Tawau berharap keputusan mahkamah berkaitan isu pembubaran Dewan Undangan Negeri (DUN) akan berpihak kepada yang benar.

Ketuanya, Datuk Nizam Abu Bakar Titingan berkata, Kerajaan Warisan sudah berdepan kehilangan sokongan dari wakil rakyat sehingga bertindak mengambil keputusan seperti itu.

“Sistem negara, Yang Dipertua Negeri (TYT) boleh melantik Ketua Menteri (KM) tetapi tidak mempunyai kuasa memecat, malah yang boleh menggugurkan KM apabila secara sukarela meletak jawatan atau tidak lagi mendapat sokongan majoriti wakil rakyat.

“Sebab itu kes kesahihan jawatan Datuk Mohd Shafie Apdal sebagai KM masih berlangsung di mahkamah dan belum ada keputusan muktamad, kerana Tan Sri Musa Aman sebelum ini tidak meletak jawatan.

“Tetapi baru-baru ini DUN telah dibubarkan atas nasihat Mohd Shafie yang telah hilang sokongan majoriti, sebab itu kita harap ada keputusan terbaik,”katanya.

Beliau berkata demikian ketika berucap pada Majlis Persidangan Armada Bersatu Bahagian Tawau di sini, semalam.

Menurutnya, ketika ini parti gabungan Perikatan Nasional (PN) memiliki 33 kerusi berbanding Warisan yang hanya mempunyai 32 kerusi.

“Sepatutnya yang mendapat majoriti ini yang memimpin negeri tetapi telah dibubarkan oleh Mohd Shafie sebab itu kes ini dibawa ke mahkamah untuk dinilai semula sama ada pembubaran ini boleh diterima atau tidak.

“Kami berdoa semoga keputusan mahkamah ini akan membuat keputusan yang menyebelahi PN kerana kami ada 33 kerusi sedangkan pihak sana ada 32 sahaja, sepatutnya kami yang bagi nasihat buat keputusan,”katanya.

Nizam berkata, apa pun keputusan yang akan diterima nanti, PN berazam akan komited, fokus dan bekerja sebagai pasukan untuk menukar kerajaan Warisan.

“Kerana kita telah rasa selama dua tahun ini, segala janji mereka terutamanya kepada orang muda hanya janji kosong.

“Mereka hanya mampu buat perasmian projek yang sudah dirancang dan dibuat oleh pemimpin dahulu serta hanya dilihat mahu mendapat nama sahaja,”katanya lagi.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mana Bantuan Makanan Untuk Rakyat Sabah Bawah PKPD, Tanya Shafie

KOTA KINABALU: Bekas ketua menteri Sabah Shafie Apdal mendesak kerajaan negeri untuk mengambil tahu kekecewaan rakyat, terutamanya di kawasan yang terjejas oleh perintah kawalan pergerakan diperketatkan (PKPD).

Kata Shafie, tunjuk perasan aman di Kampung Muhibbah Raya, Tawau baru-baru ini, di mana tujuh individu termasuk aktivis ditahan, adalah petunjuk jelas bahawa rakyat sedang marah dan kecewa.

Beliau berkata, kerajaan Gabungan Rakyat Sabah asyik mengumumkan bakul makanan sedang disediakan dan jutaan ringgit telah diperuntukkan bagi bantuan makanan, tetapi rakyat mengadu tidak melihat “bahkan sebutir beras”.

“Jangan susahkan lagi kehidupan mereka yang berada bawah PKPD. Pihak berkuasa perlu memastikan mereka yang terjejas di Sabah mendapat bantuan makanan sepatutnya tanpa berlengah,” kata Shafie, yang juga presiden Warisan, dalam kenyataan hari ini.

Beliau mencadangkan kerajaan melanjutkan tempoh operasi premis makanan atau perkhidmatan bawa pulang asalkan rakyat tidak disekat daripada mendapatkan makanan.

“(Jika tidak), samalah seperti membiarkan mereka kebuluran,” kata beliau.

“Kita tidak boleh elak laksanakan PKPD, tetapi rakyat di kawasan terjejas perlu dapat makanan. Kerajaan negeri perlu tunjuk sikap belas kasihan. Ini bulan puasa.”

Tujuh individu yang ditahan pada tunjuk perasaan Sabtu lalu, berusia antara 26 dan 31 tahun, mendakwa kebajikan penduduk Kampung Muhibbah Raya diabaikan.

Bagaimanapun, Presiden Majlis Perbandaran Tawau Arnold Joibi menafikan bahawa penduduk di 20 lokaliti bawah PKPD di daerah itu, termasuk Kampung Muhibbah Raya, tidak menerima bantuan makanan.

Katanya, 8,752 bakul makanan telah diedarkan kepada 7,372 ketua isi rumah di lokaliti tersebut sejak 1 April, termasuk 540 bakul makanan ke Kampung Muhibbah Raya.

Mereka yang ditahan Sabtu lalu, iaitu segelintir daripada sekumpulan individu yang memprotes lanjutan PKPD di kampung tersebut, telah dibebaskan dengan jaminan polis semalam.

Sementara itu, Shafie berkata, beliau juga mendapat aduan bahawa penduduk di kawasan pembangkang tidak mendapat bantuan makanan.

Katanya, ini tidak sepatutnya terjadi kerana ia melibatkan dana kerajaan yang patut diagihkan secara adil.

“Berhentilah main politik, dan buat apa sepatutnya dilakukan sebagai kerajaan semasa,” gesanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perjuangan GRS Baru Bermula Bagi Membela Rakyat Sabah – Muhyiddin

KOTA KINABALU, 21 Mac : Perjuangan Gabungan Rakyat Sabah (GRS) belum selesai dengan memenangi Pilihan Raya Negeri (PRN) Sabah tahun lepas, sebaliknya baru bermula dengan membela nasib rakyat negeri ini, kata Perdana Menteri Tan Sri Muhyiddin Yassin.

Beliau yang juga Pengerusi Perikatan Nasional (PN) berkata pada PRN itu beliau mendengar sendiri keluh resah rakyat yang mahukan Negeri Di Bawah Bayu itu berubah dengan pembangunan lebih baik terutama daripada segi infrastruktur dan isu kemiskinan rakyat diatasi dengan sebaiknya.

“Mereka itu (rakyat Sabah) telah meletakkan kepercayaan kepada kita…sebab itu bila kita sudah berada di sini (menjadi kerajaan negeri) jangan kita lupa amanah perlu kita pikul yang diberikan sendiri oleh rakyat kepada kita.

“Amanah ini kita pikul dengan kesungguhan sebenar-benar supaya apa diharapkan rakyat Sabah diterjemah dalam bentuk bantuan, sokongan, pertolongan, dan pembangunan dalam segala bidang,” katanya ketika berucap pada Majlis Makan Malam GRS di sini malam ini.

Turut hadir Ketua Menteri Datuk Hajiji Noor juga Pengerusi GRS dan Pengerusi PN Sabah, Timbalan Ketua Menteri I Datuk Seri Bung Moktar Radin juga Pengerusi Barisan Nasional (BN) Sabah, Timbalan Ketua Menteri II Datuk Dr Jeffrey Kitingan juga Presiden STAR Sabah, dan Menteri di Jabatan Perdana Menteri Datuk Seri Dr Maximus Johnity Ongkili juga Presiden Parti Bersatu Sabah (PBS).

GRS terdiri daripada gabungan parti komponen daripada PN, BN dan PBS.

Muhyiddin berkata COVID-19 telah meletakkan rakyat dalam situasi yang amat sukar untuk meneruskan kehidupan, justeru, katanya segala pertolongan kepada rakyat terjejas perlu disampaikan secara bersungguh dan dengan kadar yang segera.

Perdana Menteri berkata COVID-19 juga memberi cabaran yang luar biasa kepada kerajaan terutama untuk memberi bantuan kepada rakyat, sehubungan itu, ia perlu dihadapi dengan sebuah usaha yang amat luar biasa daripada kerajaan.

“Saya faham ia bukan sesuatu yang mudah malah amat mencabar berbanding dengan apa kerajaan pernah hadapi sebelum ini, Kerajaan Persekutuan terpaksa ambil tindakan luar biasa dengan masalah COVID-19 hampir setiap hari beri cabaran berbeza.

“Walaupun sukar tiada bahan rujukan atau pengalaman lalu sedikit sebanyak kita dapat atasi…vaksin sudah kita sampaikan, sedikit demi sedikit harapan kita untuk kembalikan kehidupan baik kepada rakyat dilaksana, sedikit demi sedikit kita urus masalah kesihatan rakyat dan ekonomi negara,” katanya.

Muhyiddin berkata Kerajaan Persekutuan sentiasa memberi sokongan 110 peratus kepada kerajaan negeri Sabah di bawah pimpinan GRS terutama dalam membangunkan negeri dan mengatasi masalah kemiskinan.

Perdana Menteri berkata Kerajaan Persekutan juga akan memberi keutamaan dan perhatian khusus terhadap setiap permasalahan dan keperluan rakyat negeri ini.

“Saya fikir ada ketika Ketua Menteri (Hajiji) tidak memohon wang (tetapi) kerajaan Persekutuan bagi bantuan untuk menguruskan masalah COVID-19…dalam menghadapi tempoh sukar ini saya bangga melihat Sabah di bawah GRS semakin kukuh.

“Hubungan peribadi (bersama pemimpin kerajaan negeri GRA) telah saya jalinkan, apa dikehendaki kerajaan terus bantu rakyat dan penting kita tahu apa masalah dan atasi sebaiknya…hubungan kerjasama Kerajaan Pusat dan (kerajaan negeri) GRS bukan sahaja diteruskan malah diperkukuhkan,” katanya.

Katanya, esok beliau akan diberi taklimat tentang apa yang telah dan akan dilaksanakan oleh kerajaan negeri GRS dan akan memberi pandangannya sendiri bagi memastikan gabungan itu mampu melaksana amanah menjaga rakyat Sabah dengan sebaiknya. – BERNAMA


PGA Sabah Rampas 64,000 Liter Diesel

KOTA KINABALU: Pasukan Gerakan Am (PGA) Sabah menumpaskan aktiviti penyelewengan 64,000 liter minyak diesel dalam serbuan di jeti nelayan Kampung Nelayan, Batu Putih, Sandakan, kelmarin.

Dalam operasi bersepadu kira-kira 9 malam itu, semua minyak diesel bersubsidi dan lori tangki yang dirampas dianggarkan bernilai RM1.08 juta.

Komander Briged PGA Sabah, Senior Asisten Komisioner Abdul Rani Alias berkata, serbuan dijalankan pasukan Tiger Platoon Batalion 15 bersama pasukan Kementerian Perdagangan Dalam Negeri dan Hal Ehwal Pengguna (KPDNHEP) serta Operasi Cegah Pati (OCP) Kawasan Keselamatan Khas Pantai Timur Sabah (ESSCOM) ESSCOM.

Katanya, hasil pemeriksaan, pasukan operasi menemukan dua lori tangki dan tangki yang berisi keseluruhan 64,000 liter minyak diesel bersubsidi.

“Dalam operasi itu, pasukan operasi turut menahan tiga lelaki berusia lingkungan 20 hingga 40 tahun yang dipercayai terbabit dalam aktiviti penyelewengan berkenaan untuk membantu siasatan lanjut.

“Turut disita, dua lori tangki bersama beberapa peralatan pam minyak untuk siasatan lanjut,” katanya ketika dihubungi, hari ini.

Menurutnya, dalam pemeriksaan dan serbuan itu mendapati telah disyaki berlaku penyelewengan minyak diesel bersubsidi.

“Semua barangan rampasan itu dianggarkan bernilai RM1.08 juta.

“Kes diserahkan kepada KPDNHEP untuk tindakan selanjutnya dan disiasat mengikut Akta Kawalan Bekalan 1961,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Kesan Empat Individu Bawa Plakad #LAWAN Depan PPNS

KOTA KINABALU: Polis sedang mengesan empat individu yang dipercayai menyertai perhimpunan ‘Keluar dan #Lawan” pada Sabtu.

Ketua Polis Daerah, Asisten Komisioner Mohd Zaidi Abdullah berkata, empat individu itu didapati bergambar di depan Pusat Pentadbiran Negeri Sabah (PPNS) pada 1.30 petang dengan membawa plakad ‘Lawan! Pemerintah Ketawa, Rakyat Sengsara!!!’.

Berdasarkan maklumat saksi, mereka melihat empat individu yang dipercayai penyokong Borneo Komrad berada di depan PPNS selama 10 minit untuk bergambar dan kemudian beredar.

“Pasukan pemantau gagal menemui individu ini namun, kami sedang mengesan mereka berdasarkan nombor kenderaan yang kita perolehi untuk tindakan susulan,” katanya ketika ditemui selepas Op Patuh hari ini.

Bagaimanapun sehingga kini, belum ada sebarang perkembangan mengenai kes ini. Kita percaya mereka ini hanya penyokong dan tujuan mereka hanya ingin bergambar dan memaparkan plakad ini dalam media sosial sebagai tanda sokongan kepada perhimpunan ‘Keluar dan #Lawan’.

Gerakan demonstrasi di Sabah kali ini tidak mendapat sokongan ramai.

Keempat-empat individu ini dikesan kerana melanggar prosedur operasi standard (SOP).


Coronavirus: Angka Kematian di China Meningkat Kepada 630

BEIJING: Jumlah kematian akibat wabak coronavirus di China meningkat kepada sekurang-kurang 630 mangsa pada Jumaat, selepas wilayah Hubei yang paling teruk terkesan melaporkan 69 korban baharu.

Dalam maklumat kemas kini hariannya, Suruhanjaya Kesihatan Hubei turut mengesahkan 2,447 kes jangkitan baharu di wilayah itu. – AFP


Pelajar Lemas Ketika Cuba Ambil Bola

KOTA KINABALU: Aktiviti riadah empat remaja mandi di Sungai Terawih Ketiau, dekat sini, berakhir dengan tragedi apabila seorang daripadanya ditemui lemas, semalam.

Dalam kejadian kira-kira jam 4 petang itu, Mohd Hadif Farhan Zuhairul, 14, dikatakan mandi bersama rakannya di sungai terbabit.

Mangsa dipercayai cuba berenang ke tengah sungai untuk mengambil bola namun gagal sebelum tangannya dilihat terkapai-kapai lalu tenggelam.

Mangsa cuba diselamatkan rakan namun gagal, lalu meminta bantuan orang awam untuk menghubungi pihak bomba.

Ketua Balai Bomba dan Penyelamat (BBP) Penampang, Zainal Radsung @ John, berkata pihaknya menerima panggilan berhubung kejadian pada jam 5. 29 petang dan 13 anggota termasuk Pasukan Penyelamat

Di Air (PPDA) Zon Kota Kinabalu bergegas ke lokasi kejadian.

“Operasi mencari dan menyelamat (SAR) dijalankan melalui pencarian di permukaan dan dasar sungai,” katanya dalam satu kenyataan media di sini.

Zainal berkata, mangsa ditemui oleh anggota PPDA pada kedalaman dua meter di tempat beliau dilaporkan tenggelam dan disahkan sudah meninggal dunia oleh pasukan perubatan.

“Mayat diserahkan kepada polis untuk tindakan lanjut dan operasi ditamatkan pada jam 7.55 malam,” katanya.


HMA 2019 akan diadakan Di Sabah Bulan Depan

KUALA LUMPUR, 12 Jun – Pelancong dalam dan luar negara berpeluang mengenali dan menyertai sukan tradisional Sabah apabila Jabatan Muzium Sabah menganjurkan Hari Muzium Antarabangsa 2019 (HMA 2019) peringkat kebangsaan pada 15 hingga 20 Julai ini di Kota Kinabalu.

Pengarah Muzium Alam Semula Jadi, Jabatan Muzium Malaysia Dr Farizawati Sabri berkata terdapat sembilan sukan tradisional Sabah akan dipamerkan seperti menyumpit, membujak, rampanau, sepak manggis dan monompuri.

Farizawati yang juga Setiausaha Jawatankuasa Induk Sambutan HMA 2019 Jabatan Muzium Malaysia berkata acara sukan yang akan diadakan di Kampung Warisan 1 dan 2, Muzium Negeri Sabah itu adalah satu daripada tarikan utama pelancong dan penduduk tempatan.

“Pelbagai aktiviti telah dirangka untuk sambutan pada tahun ini. Antaranya adalah pameran oleh 24 buah muzium dari seluruh Malaysia dan juga pameran oleh Muzium Kapuas Raya, Kalimantan.

“Pada tahun ini, keistimewaan budaya dan tradisi di Sabah yang kaya dengan kepelbagaian etnik  ditonjolkan dalam setiap program yang akan diadakan seperti program sukan tradisi, muzium bersama komuniti Melayu-Brunei di Kampung Benoni, Papar dan Jesselton Heritage Treasure Hunt yang akan menelusuri tempat-tempat bersejarah di sekitar Kota Kinabalu,” katanya kepada Bernama.

HMA disambut setiap tahun sebagai satu bentuk pengiktirafan oleh kerajaan terhadap kepentingan muzium dan fungsinya dalam masyarakat dan pembentukan negara.

“Perayaan yang diilhamkan oleh International Council of Museums (ICOM) ternyata mendapat sambutan yang baik apabila 145 negara telah mengiktiraf dan mengambil inisiatif untuk memartabatkan perayaan Hari Muzium Antarabangsa ini.

“Sehingga kini, Hari Muzium Antarabangsa telah disertai oleh hampir 35,000 muzium yang menganjurkan pelbagai acara sambutan di seluruh dunia,” katanya dan berharap orang ramai di sekitar Kota Kinabalu akan hadir memeriahkan sambutan HMA 2019.

Beliau berkata pihaknya juga menyasarkan sekurang-kurangnya 50,000 pengunjung akan menghadiri HMA 2019 di Perkarangan Kompleks Muzium Negeri Sabah.

Tema sambutan tahun ini yang ditetapkan oleh ICOM ialah ‘Muzium sebagai Hab Kebudayaan: Masa Depan Tradisi’.


‘Ingatkan orang sambut tahun baharu’

KOTA KINABALU: “Saya dengar letupan kuat dan ingatkan ada orang sambut tahun baharu,” kata pengawal keselamatan, Mahlil Ludin, 63, yang berada berhampiran lokasi insiden letupan di sebuah kedai emas di Segama, di sini, awal pagi tadi.

Mahlil berkata, ketika kejadian kira-kira jam 2.30 pagi itu, dia sedang bertugas di bangunan Pejabat Pos berhadapan kedai emas berkenaan.

“Saya tidak sangka letupan itu datang dari kedai emas. Saya cuma dengar letupan namun tidak nampak sesiapa di sana dan terdapat asap keluar dari kedai itu.

“Orang ramai yang dengar letupan bergegas ke lokasi dan mendapati pintu kedai emas sudah pecah sebelum ada yang menghubungi polis,” katanya ketika ditemui di lokasi kejadian.

Mahlil berkata, letupan itu adalah kejadian pertama sepanjang lebih lima tahun dia bekerja sebagai pengawal keselamatan di bangunan itu.

“Ini kejadian letupan pertama saya nampak. Mujur tiada orang yang cedera,” katanya.

Tinjauan NSTP mendapati, pintu kedai emas itu didapati pecah dan rosak akibat letupan yang kuat.

Pasukan polis termasuk Unit Forensik, Unit Pemusnah Bom dan Unit Anjing Pengesan (K9) Polis Diraja Malaysia (PDRM) dihantar ke lokasi kejadian untuk melakukan pemeriksaan dan siasatan di kedai emas itu.

Tiada kehilangan barang kemas dilaporkan walaupun pintu jeriji premis dapat dipecahkan. – Berita Harian


Mangsa rogol mati dibakar

DHAKA: Seorang remaja perempuan yang menuduh pengetua sekolah merogolnya, meninggal dunia di hospital selepas beliau dibakar.

Laporan media tempatan menyatakan, Nusrta Jahan Femi, 18, disimbah dengan minyak tanah dan dibakar di atas bumbung dewan peperiksaan oleh sekumpulan penyerang.

Kes disyaki pembunuhan itu mencetuskan kemarahan di Bangladesh, mencetuskan bantahan dan perdebatan panas mengenai penderaan seksual, dengan Perdana Menteri, Sheikh Hasina, menggesa ‘hukuman sebagai teladan’ bagi ‘jenayah kejam’ itu.

Polis menangkap lapan orang berkaitan kes berkenaan, manakala Menteri Kehakiman berkata kerajaan akan memastikan perbicaraan segera sebagai reaksi kepada desakan keluarga Nusrat.

Ketua Biro Siasatan Polis, Banaj Kanti Majumdar, mengumumkan pada sidang akhbar di Dhaka bahawa 13, termasuk dua remaja perempuan, terbabit dalam pembunuhan kejam itu.

Walaupun pengetua terbabit, Siraj-ud-Daula, ditahan sejak 27 Mac lalu berhubung dakwaan mangsa, siasatan polis mendedahkan beliau juga bersubahat dengan plot pembunuhan.

Pada 4 April lalu, dua hari sebelum Nusrat dibakar, beberapa orang termasuk seorang defendan melawat pengetua terbabit, yang didakwa Nusrat cuba merogolnya di dalam pejabat.

“Siraj-ud-Daulah mengarahkan mereka membunuh Nusrat,” kata Majumdar.

Sebelum meninggal dunia akibat kecederaan di Hospital Kolej Perubatan Dhaka pada 10 April, Nusrat didakwa mendedahkan butiran serangan kepada saudara lelakinya.

Nusrat bakal mengambil peperiksaan Bahasa Arab sebelum empat orang memberitahu rakannya diserang di atas bumbung, kata saudara lelaki mangsa.

“Mereka meminta beliau menarik balik kes terhadap pengetua.

“Apabila Nusrat enggan, seorang daripada mereka menyimbah minyak tanah dan membakarnya,” kata saudara lelaki mangsa. — Agensi


Jabatan Kesihatan Negeri Sabah Sahkan Dua Murid Sekolah Rendah Positif Covid-19

KOTA KINABALU: Jabatan Kesihatan Negeri Sabah (JKNS) mengesahkan terdapat dua murid sekolah rendah disahkan positif Covid-19 pada Isnin.

Rakan sekelas dan keluarga pesakit juga telah diperintahkan untuk menjalani kuarantin.

Pengarah Kesihatan Negeri Sabah, Datuk Dr Christina Rundi berkata, kesemua kontak kepada murid sekolah itu telah diarahkan untuk menjalani kuarantin selama 14 hari.

Pada Isnin, terdapat mesej tular di media sosial menyatakan terdapat murid sebuah sekolah di Inanam dikesan positif Covid-19.

Kedua-dua murid itu dikesan positif apabila mereka mendapatkan rawatan kesihatan di klinik kesihatan berhampiran.

Difahamkan JKNS turut mengadakan ujian Covid-19 ke atas 37 orang lagi rakan sekelas murid berkenaan serta kepada ibu bapa dan lapan guru yang merupakan kontak kepada kedua-dua pesakit.

Atas sebab itu, Christina mengingatkan ibu bapa agar tidak menghantar anak-anak ke sekolah sekiranya mereka mempunyai gejala demam. Sebaliknya, bawa anak-anak ke klinik kesihatan bagi mendapatkan rawatan.

Dalam pada itu, beliau mengingatkan pelajar mematuhi penjarakan sosial dan memakai pelitup muka serta rajin mencuci tangan dengan sabun.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 281 Kes Sembuh & Discaj Hari Ini, Jumlah Sembuh Tertinggi Setakat Ini

PUTRAJAYA, 9 Jun: Kes sembuh COVID-19 dan dibenarkan discaj hari ini mencatatkan angka tertinggi setakat ini.

Menurut Ketua Pengarah Kesihatan, Datuk Dr Noor Hisham Abdullah, angka itu merupakan 83.7 peratus dari jumlah keseluruhan kes COVID-19 di Malaysia.

KKM ingin memaklumkan bahawa terdapat 281 kes yang telah pulih dan dibenarkan discaj hari ini. Ini merupakan jumlah discaj tertinggi yang dicatatkan setakat ini.

Jumlah kumulatif kes pulih sepenuhnya daripada jangkitan COVID-19 yang telah discaj daripada wad adalah 6975 kes bersamaan 83.7 peratus dari jumlah keseluruhan kes,” katanya.